title: Kalle Laitela

text: Kalle on Ismo Laitelan homoseksuaali poika, joka tunnettiin Pihlajakadulla muun muassa taitavuudestaan tietokoneiden parissa. Sarjan alkuaikoina Kalle esitettiin epäsuosittuna, ujona ja herkkänä lukiolaisnörttinä, mutta alettuaan kohentaa fyysistä kuntoaan harrastamalla potkunyrkkeilyä ja tunnustauduttuaan avoimesti homoksi hahmo sai sarjan edetessä enemmän itsevarmuutta ja luonteenkovuutta. Kallen tukena toimi usein hänen edesmennyt siskonsa Miia. Miian kuolema on ollut puhuttava aihe Laiteloiden perheessä vielä yli kymmenen vuotta kuoleman jälkeenkin. Miian ja Kallen äidin Liisan, nykyisin Kristiina, luultiin kuolleen syöpään, mutta tämä olikin lavastanut kuolemansa ja saapui sarjaan vuonna 2013. Kallella on Kristiinan puolelta myös siskopuoli Sanni.


title: Kalle Laitela

text: Sarjassa Kallen suuria rakkauksia ovat olleet Valtteri Elovirta, Kuisma Savolainen sekä Lari Väänänen. Valtteri kohteli Kallea huonosti ja myöhemmin raiskasi tämän, minkä seurauksena suhde päättyi ja Valtteri joutui vankilaan. Kuisman kanssa Kalle ehti kihloihinkin ja shaamaani vihki heidät Lapissa. He muuttivat yhdessä Brasiliaan ja asuivat siellä liki kymmenen vuotta yhdessä, kunnes erosivat. Kallen ja Larin muutoin onnellista suhdetta varjosti niin ikäero kuin Larin entinen poikaystävä Elias. Sen lisäksi Kalle on seurustellut muun muassa teini-ikäisenä Kristiina-nimisen koulukaverinsa kanssa ja sittemmin Niko Bergmanin ja Katariina Mäkelän kanssa.


title: Kalle Laitela

text: Isänsä Ismon kanssa Kallella on ollut useampaan otteeseen huonot välit, etenkin sen jälkeen kun Ismo sai tietää poikansa homoseksuaalisuudesta. Kallen asuessa teini-ikäisenä Pihlajakadulla Ismo sortui useampaan kertaan lyömään Kallea ja Miiaa. Hieman myöhemmin rajuja riitoja syntyi, kun Ismo sai tietää Kallen myyneen seksiä itseään vanhemmalle baarituttavalleen Repe Suorsalle. Ismolla on myöhemminkin ollut vaikeuksia hyväksyä poikansa seksuaalisuutta ja vastusti muun muassa Kallen päätöstä suorittaa varusmiespalvelus armeijassa. Seppo Taalasmaan kannustamana Kalle kuitenkin päätti valita armeijan 26. helmikuuta 2001 esitetyssä jaksossa "Kalle tekee päätöksensä armeijan suhteen", joka on sarjan kaikkien aikojen katsotuin jakso. Myös Kallen ja Kuisman suhteen hyväksyminen oli Ismolle vaikeaa, vaikka hän lopulta hyväksyikin suhteen.


title: Kalle Laitela

text: Kalle poistui sarjasta vuonna 2001 esitetyissä jaksoissa, kun hän asepalveluksen suoritettuaan muutti Brasiliaan yhdessä rakkautensa yliluutnantti Kuisma Savolaisen kanssa. Kuisma ja Kalle saivat Brasiliasta työpaikat kultakaivoksen vartijoina. Myöhemmin Kalle teki vielä lyhyen vierailun Pihlajakadulle hyvästelläkseen aivokasvaimeen kuolevan Miian, minkä jälkeen palasi takaisin ulkomaille. Pihlajakadulle Kalle palasi kevään 2012 päätösjaksossa.


title: Kalle Laitela

text: Kallea on sarjan alusta asti näytellyt Pete Lattu. Hän aloitti roolissa 19-vuotiaana ja poistui sarjasta pidemmäksi aikaa vuonna 2002 palaten mukaan yli kymmenen vuoden tauon jälkeen vuonna 2012. Aluksi paluu sarjaan kuulosti Latun mielestä pelkältä hauskalta vitsiltä, mutta ajan mittaan hän alkoi harkitsemaan paluuta vakavammin. Myös Latun sisko Satu Linnapuomi on näyttellyt sarjassa hahmoa nimeltä Kukka-Maaria Kujala vuosina 2000 ja 2016.


title: Kalle Laitela

text: Hahmona Kalle oli varsinkin sarjan alkuaikoina hyvin erityinen johtuen hänen homoseksuaalisuudestaan, mikä kuohutti silloin sarjan katsojia. Sarjan jaksosta 224 eli "Aki joutuu pärjäämään omillaan", jonka lopussa Kalle suutelee toista miestä, faksattiin sarjan tuottajan Marko Äijön mukaan yli 40 metriä. Näyttelijänä Lattu on kertonut olevansa ylpeä saatuaan näytellä kyseistä hahmoa 2000-luvun alussa. Vaikka hän joutuikin kuulemaan kaduilla homottelua ja muuta huutelua hahmonsa homoseksuaalisuuden takia, hänen hahmollaan oli myös jonkinlainen vaikutus suomalaisten suhtautumiseen seksuaalivähemmistöjä kohtaan. Sarjan alkuaikoina Kallen homous juonikuviona tukki palautelaatikoita, mutta nykyisin se ei ole ollenkaan niin kuohuttava aihe.


title: Mirandeesi

text: Mirandeesi ("mirandés") on romaaninen kieli , jota puhutaan lähinnä Miranda do Douron kunnassa Portugalissa. Sillä on ollut vuodesta 1999 lähtien alueellisesti tunnustettu asema. Mirandeesia puhuu äidinkielenään 15 000 ihmistä, joista 10 000 käyttää kieltä säännöllisesti. Useimmat heistä osaavat lisäksi portugalia.


title: Pantteri-ilves

text: Pantteri-ilves eli espanjanilves ("Lynx pardinus") on kissaeläinlaji, joka elää vain Espanjan ja Portugalin alueilla. Se on yksi ilvesten suvun neljästä lajista, ja toinen kahdesta eurooppalaisesta euraasialaisen ilveksen ohella. Se luokiteltiin aiemmin vain euraasialaisen ilveksen populaatioksi.


title: Pantteri-ilves

text: Nisäkäsnimistötoimikunta ehdotti vuonna 2008 lajille uutta suomenkielistä nimeä "iberianilves".


title: Pantteri-ilves

text: Pantteri-ilves on tällä hetkellä maailman uhanalaisin kissaeläinlaji. Se rauhoitettiin vuonna 1979. 1980-luvulla lajia oli elossa vielä yli tuhat yksilöä.


title: Pantteri-ilves

text: Vuonna 2014 luonnossa Espanjan keski-, etelä- ja länsiosissa sekä Portugalissa eli arviolta 327 pantteri-ilvestä. Ilveksiä on kasvatettu useissa eri kasvatuslaitoksissa Espanjassa ja Portugalissa, josta niitä on päästetty vapaaksi luontoon yhteensä noin 140 yksilöä. Merkittäviä uhkatekijöitä lajille ovat ravinnon puute luonnossa, salametsästys ja liikenne. Vuonna 2014 yhteensä 22 ilvestä kuoli törmäyksissä ajoneuvojen kanssa. Kesäkuussa 2015 IUCN laski lajin uhanalaisuusluokitusta äärimmäisen uhanalaisesta erittäin uhanalaiseksi.


title: Pantteri-ilves

text: Pantteri-ilves on hieman pienempi ja voimakkaammin täplikäs kuin euraasialainen ilves. Sen säkäkorkeus on 40–60 cm. Uros painaa keskimäärin 18 kg ja naaras 12 kg.


title: Pantteri-ilves

text: Pantteri-ilves syö pääasiassa kaniineja. Se saalistaa myös mufloneja ja hirvieläimiä. Kaniinikannan romahtaminen 1980-luvulla virustaudin vuoksi vähensi myös pantteri-ilvesten määrää.


title: Trip Hawkins

text: William M. 'Trip' Hawkins III (s. 1953) on yhdysvaltalainen liikemies ja kuuluu Electronic Arts-, The 3DO Company- ja Digital Chocolate -yhtiöiden perustajajäseniin.


title: Trip Hawkins

text: Hawkins työskenteli Apple Computerin Lisa-projektissa markkinointipäällikkönä vuoteen 1982, jolloin hän jätti Applen ja perusti videopelejä kehittävän Electronic Artsin. Hawkinsin johdolla Electronic Arts kehittyi videopelialan jättiläiseksi ja on nykyään maailman suurimpia videopelien julkaisijoita. Vuonna 1991, säilyttäen asemansa edelleen Electronic Artsin johtokunnassa, Hawkins siirtyi yhtiön parista perustamaan toista, videopelialalla toimivaa yritystä, joka sai nimekseen 3DO. Vuonna 1993 3DO julkaisi yhtiön nimeä kantavan pelikonsolin, joka ei kuitenkaan menestynyt odotetulla tavalla. Kolme vuotta myöhemmin 3DO siirtyi kehittämään videopelejä muille alustoille, mutta ei pysynyt kannattavana Hawkinsin aggressiivisista markkinointitoimista huolimatta. Vuonna 2003 3DO teki konkurssin, sen rippeet myytiin Ubisoftille ja Hawkins aloitti uuden projektin perustaen kannettaville pelikonsoleille pelejä tuottavan Digital Chocolaten.


title: Libanonin asevoimat

text: Libanonin asevoimat on vahvuudeltaan noin 61 400 sotilasta, joista 1000 palvelee ilmavoimissa, 400 laivastossa ja 60 000 maavoimissa. 10. helmikuuta 2007 alkaen Libanon lakkautti yleisen asevelvollisuuden. Libanonin asevoimat jakautuvat kolmeen puolustushaaraan: maavoimiin, ilmavoimiin ja merivoimiin.


title: Libanonin asevoimat

text: Libanonin asevoimilla ei ole ilmatilan koskemattomuuden turvaamiseksi torjuntahävittäjiä, mutta sillä on noin 30 helikopteria sekä kyky hallita siviililevottomuuksia kautta Libanonin. Libanonin viimeiset kolme torjuntahävittäjää olivat 1950-luvun brittiläisiä Hawker Huntereita.


title: Libanonin asevoimat

text: Ikääntyneitä panssariajoneuvoja Libanonin asevoimilla on, kuten M113-miehistönkuljetusvaunuja sekä neuvostoaikaisia panssarivaunuja.


title: Libanonin asevoimat

text: Libanonin asevoimat olivat viimeksi Etelä-Libanonissa 1970 siihen asti, kunnes Jordaniasta poistumaan pakotettu PLO siirtyi sinne. Tämän jälkeen kiistelty alue on ollut Israelin puolustusvoimien, Israelin rahoittaman Etelä-Libanonin armeijan, Amalin, UNIFIL-joukkojen ja Hizbollahin hallussa.


title: Libanonin asevoimat

text: Osana tulitaukoa Libanonin asevoimat siirtyvät Etelä-Libanoniin. Libanonin puolustusministeri on syyrialaismieliseksi oletettu maroniitti Elias Murr. Libanonin vuosittainen puolustusbudjetti vastaa noin 500 miljoonaa dollaria.


title: PZL P.11

text: PZL P.11 "Jedenastka" oli puolalainen, Państwowe Zakłady Lotnicze -tehtaan valmistama yksimoottorinen ja yksipaikkainen, ylätasoinen hävittäjälentokone, joka teki ensilentonsa vuonna 1931. Syksyllä 1939 se oli ainut puolalainen lentokone, jolla oli edes vähäisiä mahdollisuuksia saksalaisia syöksypommittajia vastaan Puolan offensiivissa. Se oli kuitenkin auttamattomasti vanhentunut, ja niitä oli käytössä vain vähäisiä määriä.


title: PZL P.11

text: Konetyyppi oli kehitelty 1920-luvun loppupuolen P.7-mallista, ja se teki ensilentonsa elokuussa vuonna 1931. Koneen tunnistaa helposti rungon yläpuolelle kiinnitetyistä ”lokinsiivistä”, jotka olivat jo P.7-koneista lähtien suunnittelija Zygmunt Puławskin käsialaa. Konetyyppi oli edistyksellinen, koska se yhdisti kaksitasokoneiden rakenteellista lujuutta, mutta oli kuitenkin yksitasoisena näitä nopeampi.


title: PZL P.11

text: Toinen Bristol Mercury IVA -moottorilla varustettu prototyyppi lensi ensi kertaa joulukuussa 1931. Se saavutti 346 km/h nopeuden. Kesäkuussa 1932 ranskalainen Gnome-Rhône-moottorivalmistaja tarjosi koneeseen käytettäväksi sen Mistral 9Kcr -moottoria, jolla varustettua mallia P.11b valmistettiin vuonna 1932 Romanian käyttöön 49 kappaletta. Keväällä 1933 valmistettiin Puolan ilmavoimille 50 Mercury IVS2 -moottorilla varustettuja P.11a-konetta.


title: PZL P.11

text: Malliin P.11c yritettiin parantaa näkyvyyttä ohjaamosta. Tämä saatiin aikaan madaltamalla moottorin paikkaa ja siirtämällä pilottia taaksepäin ja hieman ylös. Malliin asennettiin myös kaksi lisäkonekivääriä siipiin (P.11a:ssa oli kaksi konekivääriä rungossa). Puolan ilmavoimat tilasivat 175 konetta, jotka toimitettiin kahdessa erässä 1934–1936. Ensimmäisessä erässä käytössä oli Bristol Mercury VS2 -moottori, toisessa VIS2. P.11c:n prototyyppiin sovitettiin myös Gnome-Rhône-moottori ja toimitettiin Romaniaan, joka valmisti lisenssillä vuosina 1936–1938 käyttöönsä 70 P.11f-nimellä kulkenutta konetta IAR:n tehtailla Brașovissa. Konetyypistä edelleen kehitellyn PZL P.24 -mallin oli tarkoitus tulla Puolan ilmavoimien käyttöön syyskuussa 1939. Mallia ei ehditty kuitenkaan ottaa käyttöön Saksan hyökättyä maahan 1. syyskuuta.


title: PZL P.11

text: Toisen maailmansodan alkaessa Puolan ilmavoimilla oli käytössä 129 P-11- ja kolmekymmentä P-7-hävittäjää. 70 % koneista oli varustettuna vain kahdella konekiväärillä. Puolalaispilotit itse asiassa suosivat kevyemmin aseistettua versiota sanoen lisäpainon vaikuttavan haitallisesti suorituskykyyn, eritoten nousunopeuteen. Puolalaisversion erityispiirteinä oli irrotettava polttoainetankki, mutta lentäjää ei ollut suojattu minkäänlaisella panssaroinnilla. Etuna oli myös koneen käyttömahdollisuus lyhyiltä, tilapäisiltä kiitoteiltä.


title: PZL P.11

text: Saksalaiset käyttivät pääosin Junkers Ju 87 ”Stuka” -syöksypommittajia, Messerschmitt Bf 110- ja Messerschmitt Bf 109 -hävittäjiä sekä Heinkel He 111- ja Dornier Do 17 -pommikoneita. P-11 ei kyennyt lainkaan kilpailemaan Messerschmittien kanssa nopeudessa. Se oli kuitenkin ketterä ja kestävä, ja koneesta oli hyvä näkyvyys. Kaksimoottoriset Bf 110 -hävittäjät kykenivät kuitenkin hyökkäämään pitkän toimintasäteensä ansiosta kaikille puolalaiskentille, ja ne olivat suuremman nopeutensa lisäksi myös paremmin aseistettuja, mikä lopulta teki puolalaislentäjien asetelmasta toivottoman. Lisäksi puolalaiskoneita ei ollut juurikaan mahdollista korjata ja varaosat olivat vanhoja, mikäli lainkaan saatavilla.


title: PZL P.11

text: Kaikesta huolimatta P.11-pilotit saivat saksalaisia vastaan lähes 120 varmistettua ilmavoittoa, joista 10 Bf 109- ja 13 Bf 110 -hävittäjiä vastaan. Vain 26 P.11-hävittäjää tuhottiin ilmataisteluissa – valtaosa tuhottiin kentille.


title: PZL P.11

text: Puolan ilmavoimien jäljelle jääneet 116 konetta, joukossa P.11 hävittäjiä, lennätettiin Romaniaan, missä ne internoitiin. Romanialaiset P.11c- ja P.11f-hävittäjät osallistuivat taistelutoimiin Saksan rinnalla itärintamalla 1941.


title: IndieLisboa

text: IndieLisboa on Lissabonissa vuosittain pidettävä portugalilainen indie-elokuvafestivaali.


title: IndieLisboa

text: IndieLisboa on Portugalin toiseksi suurin elokuvafestivaali, ja vuonna 2006 yleisöä oli 28 000 henkeä. Tapahtuma pidettiin ensimmäistä kertaa 2004.


title: Odivelas

text: Odivelas on kunta Lissabonin piirissä, Portugalissa. Sen pinta-ala on 26,5 km² ja väkiluku noin 144 000. Kunta kuuluu Lissabonin metropolialueeseen.


title: Odivelas

text: Odivelasin nykyinen pormestari on sosialistipuolueen Hugo Martins. Kunnan virallinen juhlapäivä on 19. marraskuuta.


title: Maia (Portugali)

text: Maia on kaupunki ja kunta Portugalissa. Se kuuluu Região Norteen ja Porton metropolialueeseen.


title: Maia (Portugali)

text: Maian pinta-ala on 83,70 km² ja väkiluku noin 135 000 (2011).


title: Tšekkoslovakian miehitys 1968

text:
Tšekkoslovakian miehitys vuonna 1968 oli seurausta yrityksestä vapautua stalinismista ja löytää itsenäisempi rooli Neuvostoliiton johtamassa kommunistisessa blokissa kylmän sodan aikana. Vastaavia yrityksiä oli myös muissa blokin maissa. Ihmisoikeuksia kunnioittavan ”ihmiskasvoisen” sosialismin kokeilu (Prahan kevät) katkesi Tšekkoslovakiassa Varsovan liiton joukkojen 21. elokuuta suorittamaan miehitykseen. Tšekkoslovakia ”normalisoitiin” eli uudistukset peruttiin ja maan kommunistipuolue palautettiin tiukasti Moskovasta johdetulle linjalle. Neuvostoliiton johtaja Leonid Brežnev perusteli Varsovan liiton miehitystä sillä, että kun sosialismi on uhattuna yhdessä sosialistisessa maassa, asia ei ole vain tämän maan päätettävissä vaan kaikkien sosialististen maiden asia. Brežnevin lausumasta tuli tunnettu ulkopoliittinen doktriini, Brežnevin oppi.
Tšekkoslovakian kriisiin johtaneet tapahtumat alkoivat 1960-luvulle myöhästyneestä tilinteosta Josif Stalinin ajan terroriin ja asiaan kytkeytyi myös kansallisuuserimielisyyksiä Tšekkoslovakian presidentin ja kommunistisen puolueen (TKP) puheenjohtajan Antonín Novotnýn keskitettyä valtaa tiukemmin omiin käsiinsä Prahaan. Slovakian poliittiset johtajat, lehdistö ja kulttuuripiirit hyökkäsivät 1963 alkaen hämmästyttävän rohkeasti stalinismia vastaan ja nostivat esiin maan poliittisen johdon kannalta ikäviä kysymyksiä lähimenneisyydessä käytetyistä menetelmistä. Uudistusliikkeen johtaja Slovakian puoluejohtaja Alexander Dubček halusi oikaista ”hirvittävät vääryydet”, joita ”kommunistisen puolueen valtaannoususta lähtien maan taakkana ollut raskas sortokoneisto” oli saanut aikaan. Hänen mukaansa koko maa huokaisi kuin raskaan kiven alla. Novotný yritti seuraavien vuosien aikana useaan kertaan siirtää sivuun arvostelijaansa, mutta Dubčekin asema Slovakiassa oli vahva, eikä Novotný onnistunut aikeissaan.


title: Tšekkoslovakian miehitys 1968

text: Keskustelu uudistusten tarpeesta levisi myös vähitellen Tšekkiin kirjailija- ja journalistipiireihin sekä puolueeseen. Prahassa pidettiin 1967 muun muassa kirjailijaliiton edustajakokous, jossa myöhemmin maailman maineen saavuttanut kirjailija Milan Kundera nousi esiin kiihkeänä stalinismin vastustajana. Yhteenotto uudistusmielisten ja stalinistien välillä TKP:n sisällä oli nyt väistämätön. Syksyllä TKP:n keskuskomiteassa käytiin kiivas väittely kaikista osapuolten välisen kiistan pääkohdista, jotka Dubčekin mukaan olivat talous, kulttuuri-ilmasto ja tšekkien ja slovakkien väliset suhteet.


title: Tšekkoslovakian miehitys 1968

text: Vuoden 1967 lopussa puoluejohtaja ja presidentti Novotný menetti nopeasti asemansa. Tammikuussa 1968 TKP valitsi Dubčekin uudeksi pääsihteeriksi. Talousuudistaja Ota Šik nimettiin varapääministeriksi. Maaliskuussa uudistusmielisestä Ludvík Svobodasta tuli presidentti. Alkoi Dubčekin julistaman ”ihmiskasvoisen sosialismin” toteuttamisen aika, joka tunnetaan myös Prahan kevään nimellä.


title: Tšekkoslovakian miehitys 1968

text: Tavoitteena uudistusten suunnittelussa ja toimeenpanossa oli koko ajan säilyttää niissä kommunistipuolueen johtava asema. On siis kyseenalaista oliko sen kaltainen kulttuuri-ilmaston vapautuminen, joka tapahtui alun perin Dubčekinkaan suunnitelma. Olihan hän vakuuttanut jo tammikuussa Neuvostoliiton Kommunistisen Puolueen (NKP) ensimmäiselle sihteerille Leonid Brežneville ettei mitään äkillisiä muutoksia ole tulossa. Toisaalta Dubčekin mukaan Brežnev ei edes ymmärtänyt asian ytimessä olleita yhteiskunnallisia, taloudellisia ja poliittisia tekijöitä. Hän tarkasteli asioita puhtaasti korkeiden puoluevirkailijoiden henkilökohtaisena kädenvääntönä. Kevään 1968 kuluessa Dubček joutui monesti tapahtuneiden tosiasioiden eteen. Maahan syntyi nopeasti vapaa kansalaisyhteiskunta. Lehdistöstä poistui käytännössä sensuuri ja erilaisia ihmisten oma-aloitteelliseen toimintaan perustuvia yhdistyksiä sekä puolueorganisaatioita alkoi syntyä ilman, että niihin olisi saatu tai hankittu kommunistisen puolueen lupaa. Myös kansalliskokouksen uusi puhemies Oldřich Černík ilmoitti tekevänsä Tšekkoslovakiaan todellisen parlamentin, mikä oli jo lähtökohdiltaan ristiriitainen tavoite yksipuoluejärjestelmässä. Eräs keskeisiä uudistusliikkeen vaatimuksia oli vuoden 1948 jälkeen toimeenpantujen stalinististen puhdistusten uhrien kunnian palauttaminen.


title: Tšekkoslovakian miehitys 1968

text: Neuvostoliitossa sekä muissa itäblokin maissa katsottiin huolestuneina Tšekkoslovakian kehitystä. Prahan kevään pelättiin saavan vastakaikua myös muiden Itä-Euroopan maiden kansalaisissa ja tuottavan maiden johtajille vaikeuksia. Neuvostoliiton johdon lisäksi erityisesti Puolan ja Itä-Saksan johtajat suhtautuivat uudistusliikkeeseen epäilevästi. Puolassakin oli kesän mittaan pienimuotoisempaa liikehdintää. Samalla keskusteluyhteys itäblokin kommunistijohtajien välillä alkoi heiketä. Skilling, 287–294. Kun Prahassa julkaistiin 27. kesäkuuta merkittävän kulttuurivaikuttajan ja journalistin Ludvík Vaculíkin manifesti ”Kaksi tuhatta sanaa”, jossa hän julisti kansan itsetunnon ja luonteen menetetyksi kommunistihallinnon aikana, katsottiin Neuvostoliitossa tilanteen jo luisuneen pois hallituksen käsistä.


title: Tšekkoslovakian miehitys 1968

text: Heinäkuussa Neuvostoliitto ja sen satelliitit Bulgaria, Saksan demokraattinen tasavalta, Puola ja Unkari lähettivät Tšekkoslovakian johtajille Varsovan kirjeenä tunnetun varoituksen. Kirjeen pääajatuksena oli muistuttaa Varsovan liitosta, sen sotilasvoima oli olemassa ja varoittaa demokratiasta eli ennen kaikkea kuuluttaa yksipuoluejärjestelmän säilymisen perään.. Heinäkuun 29. päivä aloitettiin Tšekkoslovakian Čierna nad Tissoussa TKP:n ja NKP:n neljä päivää kestäneet neuvottelut, joissa TKP:n johtoa painostettiin suitsimaan ”vastavallankumouksellisia” voimia, mikä tarkoitti Moskovan näkökulmasta kaikkea tšekkoslovakilaisten vapaata kansalaistoimintaa. Esimerkiksi Sosiaalidemokraattinen puolue vaadittiin kiellettäväksi ja sensuuri palautettavaksi. Muutama päivä myöhemmin kokoonnuttiin Bratislavassa Varsovan liiton voimin, mutta ristiriidat jäivät yhä jäljelle. Neuvottelujen ohessa heinäkuussa ja elokuussa järjestettiin selvästi uhkaukseksi tarkoitettuja massiivisia sotaharjoituksia Neuvostoliitossa, Puolassa ja Saksan demokraattisessa tasavallassa. Lopullinen päätös miehityksen aloittamisesta syntyi NKP:n politbyroon salaisessa kolmipäiväisessä kokouksessa elokuun puolivälissä.


title: Tšekkoslovakian miehitys 1968

text: Viiden Varsovan liiton maan valtava sotavoima ylitti Tšekkoslovakian rajan 20. elokuuta myöhään illalla. Neuvostoliiton ohella toimiin osallistuivat Puolan, Itä-Saksan, Unkarin ja Bulgarian joukot. Hivenen löyhemmin Moskovan otteessa ollut Romania ei ollut mukana. Jo alkuvaiheessa hyökkäyksessä oli mukana peräti 25 divisioonan vahvuinen armeija. Yhteensä operaatioon osallistui 350 000–500 000 miestä, joiden kalustona oli 5 000 taistelupanssarivaunua ja 250 kuljetuskonetta. Forsberg ym., s. 73. Neuvostoliiton oznaz ja spetsnaz -kommandot toimivat ensi kertaa Euroopassa. KGB:n erikoisjoukkojen agentteja oli soluttautunut maahan jo elokuun alussa. Varsinaiset joukot oli lennätetty turisteina Tšekkoslovakiaan juuri ennen maahantunkeutumista ja ne toimivat maahanlaskujoukkojen tukena varmistaen Prahan lentokentän.


title: Tšekkoslovakian miehitys 1968

text:
Miehityksen alettua Tšekkoslovakian hallitus antoi käskyn olla tekemättä vastarintaa ja kehotti myös kansaa rauhallisuuteen. Niinpä Varsovan liiton joukot ottivat haltuunsa seuraavan päivän aikana maan strategiset kohteet kohtaamatta mainittavaa sotilaallista vastarintaa. Eri puolilla syntyneissä kahakoissa kuoli tosin kymmeniä ihmisiä.
Aamun aikana KGB:n agentit huolehtivat siitä, että tärkeimmät uudistuslinjan miehet vangittiin ja eristettiin. NKP:n virallisessa äänenkannattajassa Pravdassa julkaistiin ”tšekkoslovakialaisten vetoomus” avusta, jolla miehitys legitimoitiin. Asiat eivät kuitenkaan sujuneet aivan miehittäjien suunnitelmien mukaan. Tšekkiläiset yhteistoimintamiehet epäonnistuivat miehityksen käynnistyttyä Dubčekin muodollisessa syrjäyttämisessä ja juntan perustamisessa laillisesti. Prahassa ja muuallakin väestö asettui hyvin organisoituun passiiviseen vastarintaan. Näytti siltä, että kovilla otteilla suoritettu kurinpalautus ei itsestään selvästi onnistuisi. Tämän takia neuvostojohto ajautui improvisoituun operaatioon, jossa TKP:n uudistusjohtajilla oli vielä osuus.


title: Tšekkoslovakian miehitys 1968

text: Eristetty Dubček sekä muu johto kuljetettiin Moskovaan niin kutsuttuihin Moskovan neuvotteluihin, jonne presidentti Svoboda tosin tuli omasta aloitteestaan. Käytyjen ”neuvottelujen” aikana TKP:n johtajat olivat käytännössä vankeina. NKP:n johto painosti heitä julistukseen, jossa olisi tunnustettu vastavallankumous ja todettu Varsovan liiton joukkojen tulleen maahan tšekkoslovakialaisten pyynnöstä. Tähän ei vaikeasta tilanteesta huolimatta suostuttu. Moskovan sopimuksen nimellä kulkevan julkilausuman Dubček ja muut puolueen johtomiehet joutuivat allekirjoittamaan näytteenä siitä, että sosialistisen leirin sisällä erimielisyydet eivät olleet ylipääsemättömiä. Vaihtoehtona esitettiin täydellinen Moskovan asettama juntta Tšekkoslovakiassa.


title: Tšekkoslovakian miehitys 1968

text: Moskovan sopimuksen mukaan Varsovan liiton joukot jäivät maahan toistaiseksi ja maan johto palasi Prahaan. Miehitys johti Tšekkoslovakian vähittäiseen ”normalisointiin” eli uudistusten peruuttamiseen. Lähes ainoa Prahan kevään aikainen uudistus, joka jäi pysyväksi, oli maan jako kahteen osavaltioon, Tšekkiin ja Slovakiaan. TKP:n johto syrjäytettiin asteittain. Dubček erotettiin puoluejohdosta vuonna 1969 ja puolueesta vuonna 1970. Puolue joutui tiukasti Moskovasta johdetulle linjalle. Puolueen johtajaksi tuli Gustáv Husák, joka oli Dubčekin tavoin slovakki.


title: Tšekkoslovakian miehitys 1968

text: Länsi-Euroopan kommunistiset puolueet, joita myöhemmin alettiin nimittää eurokommunistisiksi, tuomitsivat avoimesti Neuvostoliiton toiminnan. Ruotsin kommunistisen puolueen puheenjohtaja C.-H. Hermansson vaati jopa maansa hallitusta katkaisemaan diplomaattisuhteet Neuvostoliittoon. Myöskään Romanian presidentti Nicolae Ceaușescu ei hyväksynyt Tšekkoslovakian miehitystä ja Enver Hoxhan johtama Albania jopa erosi protestiksi Varsovan liitosta.


title: Tšekkoslovakian miehitys 1968

text: Länsi-Euroopan maiden kommunistisista puolueista vain Luxemburgin, Länsi-Saksan ja Kreikan kommunistipuolueet antoivat tukensa miehitykselle. Myös maanpaossa toiminut Portugalin kommunistinen puolue tuki miehitystä.


title: Tšekkoslovakian miehitys 1968

text: Ranskan puolustusministeri Michel Debré luonnehti miehitystä ”liikenneonnettomuudeksi liennytyksen tiellä”.


title: Tšekkoslovakian miehitys 1968

text:
Suomessa suhtautuminen Prahan tapahtumiin sinetöi kahtiajaon kansandemokraattisessa liikkeessä ja erityisesti Suomen kommunistisessa puolueessa (SKP), joka jakautui Neuvostoliiton toiminnan tuominneeseen enemmistöön ja neuvostomieliseen oppositioon eli taistolaisiin, jotka tukivat miehitystä. SKP:n puheenjohtaja Aarne Saarinen ja pääsihteeri Ville Pessi saivat miehitystä edeltäneen päivän iltana 20. elokuuta kutsun Neuvostoliiton suurlähetystöön. Siellä Saariselle ja Pessille ilmoitettiin, että Neuvostoliitto ryhtyy yhdessä liittolaistensa Itä-Saksan, Puolan, Unkarin ja Bulgarian kanssa sotilaallisiin toimenpiteisin Tšekkoslovakiassa "sosialismin puolustamiseksi". Saarinen kertoi muistelmissaan valvoneensa koko seuraavan yön. Miehityksen tapahduttua SKP:n puoluejohto peruutti puolueen 50-vuotisjuhlat, jotka oli ollut tarkoitus järjestää 25. elokuuta, ja antoi julkilausuman, jonka mukaan Varsovan liiton maiden toimet ”vahingoittivat kansainvälistä työväenliikettä”. SKDL:n johdon tiukemmassa julkilausumassa tuomittiin väkivallan käyttö politiikan välikappaleena. Muut merkittävät suomalaiset puolueet eivät ulkopoliittisista syistä tuominneet miehitystä avoimesti tai ainakaan julkilausumin. Myöskään Koiviston hallitus ei ottanut kantaa tapahtumiin.
Presidentti Urho Kekkoselle jo itse miehitys oli järkytys. Vielä enemmän hän kuitenkin järkyttyi, kun Neuvostoliiton silloinen Helsingin-suurlähettiläs Andrei Kovaljov väitti Kekkoselle, että Varsovan liiton joukot olivat marssineet Tšekkoslovakiaan maan hallituksen pyynnöstä. Kekkonen katsoi, että hänellä oli niin hyvät suhteet Neuvostoliiton johtoon, ettei hänelle olisi pitänyt valehdella. Lokakuussa Suomeen saapunut Neuvostoliiton pääministeri Aleksei Kosygin sanoi Kekkoselle Tšekkoslovakian miehityksen olleen luonteeltaan ennen kaikkea turvallisuuspoliittinen. Toisaalta yhdysvaltalainen diplomaatti George F. Kennan, joka oli juuri miehityksen tapahtuessa esitelmämatkalla Helsingissä, ennusti tapaamisessaan Kekkosen kanssa Tšekkoslovakian tapahtumien merkitsevän kansainvälisen kommunistisen liikkeen lopun alkua.


title: Tšekkoslovakian miehitys 1968

text: Kahdenkeskisessä tapaamisessa suurlähettiläs Andrei Kovaljov esitti Aarne Saariselle vastalauseensa siitä, että SKP:n varapuheenjohtaja Erkki Salomaa oli julkisesti sanonut Neuvostoliiton miehittäneen Tšekkoslovakian. Kovaljov yritti lieventää miehityksen luonnetta sanomalla, etteivät neuvostojoukot olleet majoittuneet Tšekkoslovakian omiin varuskuntiin, vaan omiin telttoihinsa. Saarinen vastasi Kovaljoville, että ”"jos teidän panssarivaununne vyöryisivät tuolta rajan takaa Suomeen ja asettuisivat esimerkiksi Kaartin kasarmin pihalle tai Kasarmintorille ilman maamme virallista kutsua, niin kyllähän kyseessä olisi sotilaallinen miehitys"”.


title: Tšekkoslovakian miehitys 1968

text: Ruotsin opetusministeri ja myöhempi pääministeri, Vietnamin sotaa jyrkästi arvostellut Olof Palme tuomitsi voimakkain sanoin myös Tšekkoslovakian miehityksen. Tästä Suomen silloinen Tukholman-suurlähettiläs, sarkastisista kommenteistaan tunnetuksi tullut Ralph Enckell sai aiheen todeta ivalliseen sävyyn, että ”Suomi pyrkii hoitamaan suhteensa sekä itään että länteen yhtä hyvin, Ruotsi yhtä huonosti”. Helsingissä syntyi pian suuria miehityksen vastaisia mielenosoituksia Neuvostoliiton suurlähetystön edessä.


title: Maglev

text: Maglev (lyhenne sanoista "Magnetic Levitation Transport") tarkoittaa sähkömagnetismiin perustuvaa rautatietä ja sitä pitkin kulkevaa junaa. Maglev-junat leijuvat radan yllä magneettisesti koskematta siihen. Tekniikan etuja ovat vähäinen kitka ja parempi ohjattavuus sekä suuremmat kulkunopeudet kaarteissa. Nämä mahdollistavat perinteisiä pyörillä kulkevia suurnopeusjunia suuremman nopeuden (yli 500 km/h). Maglev-junat ovat yksinomaan sähkökäyttöisiä.


title: Maglev

text: Taloudellisista syistä maglev-teknologia ei kuitenkaan ole toistaiseksi levinnyt laajalle. Maglev-junat kokevat aivan yhtä suuren ilmanvastuksen kuin tavanomaiset junat samalla kulkunopeudella, ja suurilla kulkunopeuksilla rautatien ja junan välinen kitka on pientä verrattuna ilmanvastukseen. Maglev myös edellyttää erityisen Maglev-rautatien rakentamista. Se rakennetaan yleensä betonipylväiden varaan ja on rakennustekniikkansa vuoksi tavanomaisia rautateitä kalliimpi. Tavanomaisista rautateistä poiketen Maglev-rautateillä ei ole tavaraliikennettä. Maglev-rautateillä käytettävien junien täytyy myös olla niille soveltuvia, joten yhteensopivuutta aikaisemman kaluston kanssa ei ole.


title: Maglev

text: Maglev-tekniikkaa soveltavia junia on kokeiltu ja suunniteltu, mutta ainoa nykyään kaupallisessa käytössä oleva on Shanghain keskustan ja lentokentän väliä kulkeva Shanghain maglev-juna Kiinassa. Kyseinen rautatie perustuu saksalaisen Transrapidin konseptiin.


title: Maglev

text: Transrapidin koeradalla Saksan Lathenissa tapahtui 22. syyskuuta 2006 kuolonuhreja vaatinut onnettomuus, jossa koejuna törmäsi radalle unohtuneeseen huoltovaunuun.


title: Alcobaçan luostari

text: Santa Maria d'Alcobaçan luostari () on luostari Alcobaçan kunnassa, Leirian piirissä Keski-Portugalissa. Portugalin kuningas Alfonso I perusti sen 1100-luvulla. Se on kuulunut sisterssiläiseen luostarijärjestöön vuodesta 1178. Sen pyhäkkö on Portugalin suurin kirkko.


title: Alcobaçan luostari

text: Alcobaçan munkkiluostari otettiin vuonna 1989 UNESCO:n maailmanperintöluetteloon. Siitä tuli kuudes Portugalissa sijaitseva maailmanperintökohde. Luostari on huolellisesti rakennettu, tyyliltään goottilainen rakennus. Tämän tyylin edustajana se on maan vanhin ja merkitykseltään sen rinnalle nousee vain Coimbran Pyhän ristin luostari. Rakennuksen poikkilaivassa on noin 30 metrin päässä toisistaan kuningas Pietari I ja hänen rakastajattarensa Inês de Castron enkelipatsaiden ympäröimät haudat. Rakastavaisten tarina päättyi Inêksen murhaamiseen Pietarin isän Alfonso IV:n käskystä vuonna 1355. Kuninkaaksi noustuaan Pedro määräsi rakennettavaksi hautamuistomerkin Inêkselle ja itselleen. Napoleonin sotien aikaan 1811 ranskalaissotilaat tärvelivät muistomerkkiä etsiessään luostarin aarteita.


title: Alcobaçan luostari

text: Luostarin niin sanottu hiljaisuuden ristikäytävä on arkkitehtoninen mestariteos, tyyliltään hillityn sopusointuinen. Sen on teettänyt kuningas Dinis I 1300-luvun alussa. Luostarin keittiön valtavat takkajärjestelmät ovat 1700-luvulta. Keittiöjärjestelmään kuului myös juokseva vesi, joka saatiin ohjaamalla joen vettä kanavan avulla luostarin sisätiloihin.


title: Matka maapallon ympäri

text: Matka maapallon ympäri () on japanilaisen animaatiostudio Gainaxin luoma animaatiosarja, joka pohjautuvat löyhästi Jules Vernen romaaneihin, erityisesti teokseen "Sukelluslaivalla maapallon ympäri" ja siinä esiintyvään kapteeni Nemoon. Sarjan ohjasi paremmin myöhemmästä sarjastaan Neon Genesis Evangelion tunnettu Hideaki Anno. Sarjaa esitettiin Japanissa vuosina 1990–1991. Vuonna 1991 ilmestyi elokuva The Secret of Blue Water, jonka tapahtumat sijoittuvat kolmen vuoden päähän sarjan lopusta. Gainax ei ollut tuottamassa elokuvaa ja laatu on huono: jopa kolmasosa elokuvasta koostuu uudelleenkäytetystä tv-sarjan materiaalista.


title: IGN

text:
IGN (lyhenne sanoista Imagine Games Network) on lokakuussa 1996 avattu videopeleihin ja digitaaliseen viihteeseen keskittyvä yritys. Sen omistaa kalifornialainen IGN Entertainment, joka on osa j2 Global -konsernia.
IGN.com avattiin 29. lokakuuta 1996. Sivusto keskittyy pääasiassa peleihin, elokuviin, televisiosarjoihin, sarjakuviin ja teknologiaan. Ajanmyötä se on laajentunut kattamaan Xbox-, PlayStation-, Amazon Fire TV- ja Roku-alustat, sekä julkaisemaan sisältöä YouTube-, Twitch-, Hulu- ja Snapchat-palveluiden kautta.


title: IGN

text: Alussa IGN Entertainmentin alaisia sivustoja olivat muun muassa IGN, Rotten Tomatoes, GameSpy, GameStats, VE3D, TeamXbox, Vault Network ja AskMen.


title: IGN

text: Julkaisutalo Ziff Davis osti IGN Entertainmentin tammikuussa 2013. Ziff Davis on nykyään j2 Global -konsernin tytäryhtiö.


title: IGN

text: IGN osti roolipeleihin keskittyneen verkkosivusto Vault Networkin vuonna 1999. TeamXbox- ja VE3D-sivustot IGN osti vuonna 2003. Vuonna 2004 IGN perusti peliarvosteluille tarkoitetun GameStats-verkkosivuston.


title: IGN

text: IGN ja GameSpy yhdistyivät vuonna 2005, jonka myötä IGN sai myös pelien lataussivusto FilePlanetin.


title: IGN

text: Vuonna 2004 IGN osti elokuviin keskittyvän Rotten Tomatoes-arvostelusivuston. IGN myi Rotten Tomatoesin Flixsterille vuonna 2010.


title: IGN

text: IGN perusti AskMen-verkkosivuston vuonna 2005.


title: IGN

text: Vuonna 2017 IGN osti tietokone- ja mobiilipelien verkkokauppa Humble Bundlen.


title: IGN

text: IGN:n oman ilmoituksen mukaan vuonna 2006 sivustoilla vierailee kuukausittain noin 31 miljoonaa kävijää. Alexan tilastojen mukaan IGN.comin kävijämäärä oli elokuussa 2006 Internetin 183. suurin. Kesäkuussa 2017 sivuston Alexia sijoitus oli 283.


title: Frankfurtin päärautatieasema

text: Frankfurtin päärautatieasema () on merkittävä rautatieasema Frankfurtissa, Hessenin osavaltiossa Saksassa. Asema on Saksan vilkkaimmin liikennöity kaukoliikenteen rautatieasema matkustajamäärällä mitattuna (350 000 matkustajaa ja 342 kaukojunaa päivässä) ja eräiden arvioiden mukaan maailman kolmanneksi vilkkain rautatieasema. Asemakompleksiin kuuluvat myös erilliset, maan alla sijaitsevat Frankfurtin metron ("U-Bahn") ja S-Bahnin asemat.


title: Kari Korhonen (täsmennyssivu)

text: Kari Korhonen oli lokakuussa 2014 Suomen 10:nneksi yleisin kutsumanimen ja sukunimen yhdistelmä. Kari Korhonen -nimisiä henkilöitä:


title: Alto Douro

text: Alto Douro (suom. Ylä-Douro) on maailman ensimmäinen rekisteröity viininviljelyalue Koillis-Portugalissa. Se on osa Região Nortea.


title: Alto Douro

text: Alto Douron maanviljelysalue on lähes 250 000 hehtaaria suuri, ja viininviljelykseen siitä käytetään 20 prosenttia. Alueella on tuotettu viinejä jo yli 2000 vuoden ajan. Alueen tärkein tuote on nykyään portviini, josta saa elantonsa 9000 tilaa.


title: Alto Douro

text: UNESCO lisäsi kohteen maailmanperintöluetteloon 14. joulukuuta 2001 "kehittyvänä ja elävänä kulttuurimaisemana".


Entertainment and Leisure Software Publishers Association (ELSPA) on Isossa-Britanniassa vuonna 1989 perustettu, ikäluokituksia videopeleihin määrittelevä organisaatio. ELSPA tunnettiin vuoteen 2002 saakka nimellä European Leisure Software Publishers Association.
Vuosien 1994–2003 välisenä aikana ELSPA antoi ikäsuosituksia Isossa-Britanniassa julkaistuihin videopelehin, joita BBFC ei luokitellut. Suositukset annettiin jokaiselle ikäryhmälle (3–10, 11–14, 15–17 ja 18+) erikseen, myöhemmin järjestelmä yksinkertaistettiin merkintöihin 3+, 11+, 15+ ja 18+. Nykyään ELSPA käyttää PEGIn luokittelujärjestelmää.


title: Entertainment and Leisure Software Publishers Association

text: ELSPA tuottaa videopelien Ison-Britannian myyntitilastoja ja ottaa osaa piratismin vastaiseen toimintaan.


title: Leiria

text: Leiria on Leirian piirin pääkaupunki Keski-Portugalissa. Se sijaitsee 146 kilometrin päässä Lissabonista ja 72 kilometrin päässä Coimbrasta. Kunnan asukasluku oli 126 897 vuonna 2011.


title: Metacritic

text: Metacritic on viihdeteollisuuden tuotteita arvioiva verkkosivusto. Sivuston piiriin kuuluvat musiikki, videopelit, elokuvat, televisiosarjat sekä aiemmin kirjat. Metacritic kokoaa monia arvosteluja yhteen ja esittää arvostelujen yhteenvetoja ja keskiarvoja.


title: Metacritic

text: Metacritic perustettiin tammikuussa 2001, ja on ollut vuodesta 2005 CNET:n omistuksessa.


title: Metacritic

text: Metacritic muuntaa eri arvostelujen pisteet prosenteiksi. Arvostelut, jotka eivät sisällä pisteitä, Metacritic arvioi yksittäin ja niille annetaan pisteet arvostelun sävyn perusteella.


title: Walter Moers

text: Walter Moers (s. 24. toukokuuta 1957) on saksalainen kirjailija, sarjakuvapiirtäjä, kuvataiteilija ja kuvanveistäjä.


title: Walter Moers

text: Moersin sarjakuvia ei ole julkaistu suomeksi, mutta hän on ollut mukana piirtämässä Ralf Königin Jagoa. Toisessa Königin sarjakuvassa viitataan Moersin "Kleines Arschloch" -hahmon () sarjakuviin. Muita hänen hahmojaan ovat "Adolf, die Nazisau" (Adolf, natsisika) ja "Der alte Sack" (Vanha Äkämys).


title: Walter Moers

text: Aikuisten sarjakuvien lisäksi Moers on julkaissut lukuisia lastenkirjoja ja kertomuksia. Niistä tunnetuimpia ovat kuvitteelliselle "Zamonian" mantereelle sijoittautuvat teoksensa. Saksankielisestä alkuteoksesta poiketen Zamonia-sarjaan kuuluva "Rumo & Die Wunder im Dunkeln" on julkaistu Suomessa kahtena kirjana, jotka muodostavat oman Pimeyden ihmeet -sarjan.


title: Walter Moers

text: Hän on myös kirjoittanut fiktiivisen romaanin "Hurja matka halki yön" taiteilija Gustave Dorén nuoruudesta. Teoksen kuvituksena on 12 Dorén puupiirrosta jotka on aiemmin julkaistu kuvituksina mm. teoksiin Kadotettu paratiisi, Korppi, Raamattu ja Don Quijote.


title: Lavotškin

text: NPO S. A. Lavotškin (venäjäksi "Научно-производственного объединения им. С.А.Лавочкина") on venäläinen avaruusteknologiayhtiö, joka jatkaa yritysmuotoisena vuonna 1937 perustetun neuvostoliittolaisen lentokoneita suunnitelleen suunnittelutoimisto OKB Lavotškinin toimintaa.


title: Lavotškin

text: Suunnittelutoimiston perusti 1930-luvun lopussa lentokonesuunnittelija Semjon Lavotškin. Sen lentokoneet kulkivat 1940-luvun alussa nimellä "LaGG", jossa G:t merkitsivät toimiston kahta muuta pääsuunnittelijaa, "Gudkov"ia ja "Gorbunov"ia. Noin vuodesta 1943 alkaen lentokoneiden tyyppinimi oli "La".


title: Lavotškin

text: Toisen maailmansodan aikana tehdas valmisti hyvinä pidettyjä Lavotškin La-5 ja Lavotškin La-7-hävittäjälentokoneita. Lavotškin La-9 ja Lavotškin La-11 olivat Neuvostoliiton ilmavoimien viimeiset mäntämoottorihävittäjät.


title: Lavotškin

text: 26. joulukuuta 1948 tapahtui Lavotškin La-176-koelentokoneen ensilento. Se oli Neuvostoliiton ensimmäinen yliäänikone. Lavotškinin suunnittelutoimiston viimeinen lentokone oli Lavotškin La-250.


title: Lavotškin

text: Semjon Lavotškin kuoli vuonna 1960. Jo sitä ennen suunnittelutoimisto oli siirtynyt ohjusten ja avaruusalusten suunnitteluun, ja perustajan kuoleman jälkeen suuntaus vahvistui.


title: Lavotškin

text: 1990-luvulla suunnittelutoimisto muuttui valtionyhtiöksi. Sen Moskovan lähellä sijaitsevaan tehtaaseen liittyy läheisesti Venäjän avaruusjärjestön Babakinin tutkimuskeskus.


title: Lavotškin

text: Nykyisin yhtiö tekee osia Sojuz-kantorakettiin (ylin Fregat-rakettivaihe) ja Proton-kantorakettiin ja on suunnitellut Neuvostoliiton planeettaluotaimet. Se on tehnyt myös Cosmos 1-satelliitin aurinkovarjon.


title: Hurmaava joukkoitsemurha

text: Hurmaava joukkoitsemurha on Arto Paasilinnan kirjoittama kirja joukosta ihmisiä, jotka päättävät tehdä joukkoitsemurhan. Kirjasta on myös tehty samanniminen elokuva.


title: Roverandom

text: Roverandom on J. R. R. Tolkienin lapsilleen kirjoittama satu, jonka Christina Scull ja Wayne G. Hammond myöhemmin toimittivat kirjaksi. Kirja kertoo pienestä koirasta nimeltä "Rover", jonka äkkipikainen velho muuttaa lelukoiraksi. Pikkupoika löytää lelun, mutta hukkaa sen hiekkarannalle. Rover joutuu rannalta kaikenlaisiin seikkailuihin, muun muassa Kuuhun ja meren syvyyksiin.


title: Roverandom

text: Tolkien keksi tarinan vuonna 1925 lomaillessaan Englannin rannikolla. Hänen poikansa Michael kadotti lelukoiransa ja Tolkien kertoi tarinan hänelle selittääkseen, minne rannalle hukattu lelu oli joutunut.


title: Semjon Lavotškin

text: Semjon Aleksejevitš Lavotškin (, s. 29. elokuuta 1900 – k. 9. kesäkuuta 1960) oli neuvostoliittolainen lentokonesuunnittelija.


title: Semjon Lavotškin

text: Hän värväytyi Puna-armeijaan vuonna 1921 ja lähetettiin sieltä Moskovan teknilliseen valtionyliopistoon. Hän valmistui insinööriksi vuonna 1927. Hän toimi useissa suunnittelutoimistoissa kunnes nousi vuonna 1939 kärkinimien joukkoon. Toisen maailmansodan aikana hän suunnitteli useita LaGG- ja La-hävittäjälentokoneita. Erään legendan mukaan LaGG-lyhennettä pidettiin lentäjien suussa sanoista "Takuuvarma lakattu ruumisarkku" tulevana, mutta tämän kaltainen lentokoneen nimittely on sotien aikana ollut universaali ilmiö. Kolminkertainen Neuvostoliiton sankari Ivan Kožedub saavutti 62 ilmavoittoaan saksalaisista lentäen pääasiassa La-hävittäjillä. Lavotškin sai Neuvostovaltion palkinnon vuosina 1941, 1943, 1946 ja 1948 ja kolme Lenin-palkintoa.


title: Semjon Lavotškin

text: Toisen maailmansodan jälkeen Lavotškin ei enää pärjännyt tarjouskilpailuissa vaikka yhtiö kehitti Neuvostoliiton ensimmäisiä suihkumoottoreilla varustettuja lentokoneita. Artem Mikojan, jonka johtajan veli oli merkittävä poliitikko, pärjäsi paremmin. Kyseessä on voinut olla myös teollisuuden restrukturointi, koska yhtiö siirtyi avaruustekniikkaan.


title: Semjon Lavotškin

text: Hänestä tuli ilmailutekniikan kenraalimajuri vuonna 1944. Hän sai Sosialistisen työn sankarin palkinnon vuonna 1943 ja 1956. Hän oli Neuvostoliiton kommunistisen puolueen jäsen vuodesta 1953. Hän kuului vuodesta 1958 alkaen Neuvostoliiton tiedeakatemiaan.


title: Semjon Lavotškin

text: 1950-luvulla hänen suunnittelutoimistonsa siirtyi ensin pitkän kantaman ohjusten ja sitten avaruusalusten suunnitteluun.


title: Avilés

text: Avilés on kaupunki Luoteis-Espanjassa Asturian itsehallintoalueella. Se on Asturian kolmanneksi suurin kaupunki, ja sen väkiluku on noin 81 000. Sen pinta-ala on noin 26 neliökilometriä (0,24 prosenttia Asturian pinta-alasta) ja asukastiheys noin 3100 asukasta neliökilometriä kohden.


title: Avilés

text: Asturian rannikkoseudulla sijaitsevassa Avilésissa on tärkeä satama. Myös kaupungin teollisuus on varsinkin Asturian alueelle merkittävää. Avilés on muuhun Asturiaan verrattuna maaperältään melko tasainen. Sen korkein kohta Tabladas on 139 metriä merenpinnasta.


title: Portugalilainen viittomakieli

text: Portugalilainen viittomakieli () on Portugalissa käytettävä viittomakieli. Sitä käyttää noin 60 000 kuuroa ihmistä .


title: Portugalilainen viittomakieli

text: Portugalilaisesta viittomakielestä on kehittynyt kaksi eri varianttia, joita käytetään Lissabonissa ja Portossa. Vanhemmat ihmiset kävivät tyttö- tai poikakoulua Lissabonissa ja Portossa, joka aiheutti variaatiota sukupuolen ja alueen mukaisesti, mutta nuoremmilta viittojilta nämä erot ovat pääosin kadonneet. Portugalilainen viittomakieli sai alkunsa 1800-luvun alussa. Osa sen viittomista on samoja kuin ruotsalaisessa viittomakielessä.


title: Zaman taistelu

text: Zaman taistelu käytiin 19. lokakuuta 202 eaa. Se oli toisen puunilaissodan viimeinen ja ratkaiseva taistelu. Taistelussa, joka käytiin Karthagon lähellä, Scipion johtama roomalainen armeija kukisti Hannibalin johtamat karthagolaiset. Zaman taistelu oli eräänlainen Cannaen taistelun toisinto: tällä kertaa voittajana oli Rooman armeija.


title: Zaman taistelu

text: Palattuaan voitokkaasti Hispaniasta Roomaan 206 eaa. Scipio Africanus valittiin konsuliksi. Tämän jälkeen hän lähti 204 eaa. armeijoineen senaatin suostumuksella Pohjois-Afrikkaan, missä hän hankki liittolaisekseen Numidian kuninkaan Masinissan, jolla oli ensiluokkaista ratsuväkeä. Voitettuaan Masaesylin kuninkaan Syfaxin Karthago pyysi rauhaa ja kutsui Hannibalin takaisin Italiasta. Karthagolaiset päättivät kuitenkin jatkaa taistelua ja alkoivat järjestää armeijaansa. Scipio taas havitteli rikasta Bagradasin laaksoa. Armeijat kohtasivat toisensa Zaman luona, viiden päivämarssin päässä Karthagosta lounaaseen. Scipio ja Hannibal tiesivät kummatkin taistelun merkityksen.


title: Zaman taistelu

text: Roomalaisilla oli n. 40 000 miehen armeija, josta 3000 oli italialaista ratsuväkeä ja 6000 Masinissan johtamaa Numidialaista ratsuväkeä. Suurin osa roomalaisista oli saanut paremman koulutuksen kuin karthagolaiset, ja sen lisäksi heillä oli ensimmäistä kertaa Hannibaliin nähden enemmän ratsuväkeä, jota oli yli kaksi kertaa enemmän karthagolaisiin nähden. Scipio muodosti manipuleista kolonnia ja jätti niiden väliin aukkoja, jotta Hannibalin norsut ryntäisivät niistä läpi ja joutuisivat veliittien käsiteltäviksi. Hastaattien ja prinkiippien linjat sijoitettiin tavallista kauemmaksi, jotta veliiteillä olisi tarpeen tulleen tilaa vetäytyä. Triaarit olivat erityisen kaukana. Numidialaiset ratsumiehet asetettiin oikealle siivelle ja roomalaiset ratsumiehet vasemmalle.


title: Zaman taistelu

text: Hannibal sijoitti jalkaväkensä kolmeksi linjaksi. Liguarialaiset ja gallialaiset ensimmäiseksi, karthagolaiset toiseksi ja hänen Italiasta palanneet veteraanitriaarinsa kolmanneksi linjaksi. Oikealle siivelle karthagolainen ratsuväki ja vasemmalle numidialainen. 80 sotanorsua hän sijoitti joukkojen eteen.


title: Zaman taistelu

text: Liviuksen mukaan Hannibal kutsui taistelun aattona Scipion neuvottelemaan. Hän ehdotti todennäköisesti rauhanehtoja, joita Scipio ei hyväksynyt. Kumpikin palasi sitten omiensa luokse. Hannibal lähetti ensimmäiseksi norsunsa eteenpäin kohti roomalaisia. Nämä kuitenkin lyötiin veliittien kärsimistä suurista tappioista huolimatta ja suurin osa karkotettiin takaisin karthagolaisten linjoja kohti. Jotkut norsut lönkyttivät suoraan karthagolaisen ja numidialaisen ratsuväen päälle, joka joutui sekasortoon. Kun Masinissa huomasi tämän hän lähti hyökkäykseen ja karkotti numidialaiset taistelukentältä. Laelius ratsuväkineen vasemmalla siivellä käytti myös sekaannusta hyväkseen ja lähetti ratsuväkensä karthagolaista ratsuväkeä kohti, jonka linja murtui myös. Nyt oli vuorossa jalkaväen yhteenotto. Roomalaisten rintama painoi päin gallialaisia ja ligurialaisia, jotka eivät lopulta kestäneet painetta vaan lähtivät pakoon huomattuaan, että karthagolaisten toinen linja ei tukenut heitä. Roomalaisten ensimmäisen rivistön ("hastaatit") hyökkäsivät karthagolaisten toista linjaa kohti, joka painoi hetkeksi roomalaiset taaksepäin. Rooman armeijan toinen rivistö kuitenkin koottiin ja roomalaiset pakottivat pidemmän linjansa avulla vihollisen taaksepäin. Pian toinenkin linja murtui ja Hannibalin veteraanitriaanit olivat enää jäljellä. Nämä kuitenkin olivat täydellisessä taistelujärjestyksessä ja heidän kurinsa oli todella hyvä. Scipio pysäytti tällöin joukkonsa, kokosi nämä uudelleen ja hyökkäsi täydellä voimalla vihollista vastaan. Taistelu oli jonkin aikaa erittäin tasaväkinen. Roomalainen ja numidialainen ratsuväki oli tällä välin palannut karthagolaisen ratsuväen takaa-ajosta ja iski karthagolaisten rintamalinjaan takaapäin. Tämä oli musertava isku heille. Suurin osa Hannibalin miehistä surmattiin ja hyvin harvat pääsivät pakoon Hannibalin tavoin. Taistelu sekä koko sota varmistettiin ratsuväellä, joka haravoi lähiympäristön. Scipio ei marssinut Karthagoon, sillä hänellä ei ollut Hannibalin tavoin piirityskalustoa.


title: Zaman taistelu

text: Hävittyään Karthago joutui Rooman vallan alle ja sen oli maksettava sotakorvaus. Numidiasta tehtiin Rooman protektoraatti.


title: Južnoje

text: KB Južnoje (, ) on ukrainalainen kantoraketteja ja avaruusaluksia suunnitteleva yhtiö, jonka toimitilat sijaitsevat Dnepropetrovskissa. Se syntyi neuvostoliittolaisena suunnittelutoimistona OKB-586, jonka Mihail Jangel muodosti tehtaan nro. 586 suunnitteluosastosta. Južmaš toimi edelleen pääasiallisena valmistajana.


title: Caló

text: Caló on pääasiassa Espanjassa asuvien romanien käyttämä kieli. Sillä on puhujia myös Ranskassa, Portugalissa ja Brasiliassa.


title: Caló

text: Calóa puhuu kaikkiaan noin 76 580 ihmistä . Sanasto tulee pääasiassa espanjan ja romanin kielistä.


title: Shropshire

text: Shropshire on kreivikunta Englannin länsirannikolla, Walesin rajalla. Se on yksi Englannin maaseutuvoittoisimmista kreivikunnista. Kreivikunnan hallinnollinen keskus on Shrewsbury, vaikka uudehko Telford on kasvanut sitä suuremmaksi. Maaseutuluonteestaan huolimatta Shropshire oli Englannin teollistumisen kehto, ja mm. Ironbridge Gorgen ruukkialue sijaitsee Shropshiressä. Vuonna 2006 Shropshiressä oli 288 846 asukasta.


title: Shropshire

text: Shropshire on kokonaan englanninkielistä aluetta. Kreivikunnan länsiosissa lähellä Walesin rajaa puhuttiin kymrin kieltä paikoitellen ainakin vielä 1900-luvulla. On mahdollista, että seudulta löytyy vieläkin sieltä kotoisin olevia yksittäisiä perheitä, joissa kymrin puhuminen on jatkunut katkeamatta näihin päiviin saakka. Luonnollisesti myös Walesin läheisyys ja ihmisten liikkuvuus sekä muuttoliike luovat yhä tarvetta kymrinkielisille palveluille Shropshiressä. Oswestryn () kaupungissa on kymrinkielisiä kirjoja myyvä kirjakauppa ja kaksikieliset opasteet pankissa, ja etenkin toripäivinä kymriä voi kuulla puhuttavan kaupungilla. Myös huomattava osa seudun paikannimistöstä on kymrinkielistä alkuperää.


title: Taivaan syvyydet

text: Taivaan syvyydet () on Vernor Vingen kirjoittama tieteiskirja, joka on voittanut Hugo, Prometheus ja Campbell -palkinnot. Kirjassa hän kertoo enemmän "Qeng Ho" -kauppajärjestöstä ja Pham Nuvenista, jotka hän esitteli kirjassaan "Linnunradan ääret".


title: Vlaxinromani

text: Vlaxinromani on romanien Kaakkois-Euroopassa käyttämä indoarjalainen kieli. Sitä pidetään monesti romanin kielen murteena.


title: Vlaxinromani

text: Vlaxinromania puhuu noin 242 000 ihmistä Romaniassa ja yhteensä 484 780 ihmistä eri maissa. Sillä on Romaniassa tunnustetun vähemmistökielen asema. Kieltä kirjoitetaan laajennetuin latinalaisin aakkosin.


title: Vladimir Jermolajev

text: Vladimir Grigorjevitš Jermolajev (, s. 1909, k. 1944) oli neuvostoliittolainen lentokonesuunnittelija. Hän valmistui Moskovan valtionyliopistosta vuonna 1931.


title: Vladimir Jermolajev

text: Jermolajev oli Bartini Stal-7 -lentokoneen pääsuunnittelija. Hänestä tuli Bartinin pääsuunnittelija vuonna 1939, kun kyseisen suunnittelutoimiston (OKB) johtaja Roberto Bartini pidätettiin. Hän kehitti Stal-7:n pohjalta pitkän kantaman pommikoneen Jer-2:n (DB-240) ja siitä kehitetyn Jer-4:n. Hänellä oli lentokonehuollon kenraalimajurin arvo.


title: Vladimir Jermolajev

text: Jermolajev kuoli vuonna 1944 keuhkotautiin. Hänen OKB:nsä johtoon tuli Pavel Suhoi.


title: Sven-Göran Eriksson

text: Sven-Göran "Svennis" Eriksson (s. 5. helmikuuta 1948) on ruotsalainen jalkapallovalmentaja. Lokakuusta 2018 lähtien hän on toiminut Filippiinien jalkapallomaajoukkueen päävalmentajana.


title: Sven-Göran Eriksson

text: Hän on valmentanut aiemmin urallaan useita Euroopan huippuseuroja sekä Englannin, Meksikon ja Norsunluurannikon maajoukkueita


title: Sven-Göran Eriksson

text: Torsbyssä, Värmlannissa syntyneellä Erikssonilla on taustallaan vaatimaton pelaajaura alasarjoissa, joka päättyi loukkaantumiseen 1975. Tällöin Eriksson aloitti valmentajana Degerfors IF:ssä, jonka nosti kolmannesta divisioonasta ensimmäiseen kolmessa vuodessa. Menestys Degerforsissa sai suurempien seurojen mielenkiinnon heräämään, ja vuonna 1979 Eriksson liittyi IFK Göteborgiin. Hän voitti ensimmäisellä kaudellaan Ruotsin mestaruuden. Vuonna 1982 Eriksson valmensi Göteborgin triplaan: liigan, cupin ja UEFA Cupin voittoon (Göteborg löi UEFA Cupin loppuottelussa Hamburger SV:n yhteismaalein 4–0).


title: Sven-Göran Eriksson

text: IFK Göteborgin menestys Euroopassa johti pestiin portugalilaiseen SL Benficaan, joka voitti Erikssonin ensimmäisellä kaudella Portugalin mestaruuden ja selviytyi UEFA Cupin finaaliin. Seuraavan vuoden toisen mestaruuden jälkeen Eriksson siirtyi AS Romaan. Sieltä hän ei saanut aiemman kaltaista välitöntä menestystä, mutta AS Roma voitti kuitenkin Italian Cupin 1986.


title: Sven-Göran Eriksson

text: Kahden palkinnottoman ACF Fiorentinan vuoden jälkeen Eriksson palasi Benficaan 1989, jossa hän johdatti joukkueen Euroopan Cupin finaaliin (häviten AC Milanille 1–0) ja Portugalin mestaruuteen 1991. Eriksson palasi Italiaan vuonna 1992, tällä kertaa UC Sampdoriaan, mutta voitti vain Italian cupin 1994.


title: Sven-Göran Eriksson

text: Eriksson sai lopulta suurta menestystä Italiassa liityttyään S.S. Lazioon 1997, joka voitti Italian cupin 1998 ja 2000, Cup-voittajien cupin (1999, viimeinen kyseinen turnaus), ja Serie A:n mestaruuden vuonna 2000, mikä oli vasta toinen Lazion saavuttama Italian mestaruus.


title: Sven-Göran Eriksson

text: Eriksson valittiin Englannin maajoukkuevalmentajaksi Kevin Keeganin jälkeen alkuvuodesta 2001. Hän oli Englannin maajoukkuehistorian ensimmäinen ulkomaalainen valmentaja, joten valinta herätti kohua. Erikssonin alaisuudessa Englanti selvitti kaikki karsinnat varmasti, mutta arvokisoissa tie katkesi pudotuspeleissä (MM-kisoissa 2002 puolivälierissä Brasilialle, EM-kisoissa 2004 puolivälierässä Portugalille, ja MM-kisoissa 2006 taas puolivälierässä Portugalille).


title: Sven-Göran Eriksson

text: Eriksson jätti Englannin jalkapallomaajoukkueen päävalmentajan tehtävät kesällä 2006 Englannin pudottua Saksan MM-kisoista. Erottamiseen vaikuttivat Erikssoniin Britanniassa liitetyt monet skandaalit naisjuttuineen ja "valešeikin", toimittaja Mazer Mahmoodin tekemä haastattelu. Eriksson voitti häntä vastaan nostamansa oikeusjutun vuonna 2017 ja Mahmood tuomittiin rahakorvauksiin.


title: Sven-Göran Eriksson

text: Eriksson yhdistettiin Manchester Cityyn sen jälkeen kun seura oli siirtymässä Thaimaan entisen pääministerin Thaksin Shinawatran omistukseen. Hän solmi Cityn kanssa kolmivuotisen sopimuksen kesäkuussa 2007.


title: Sven-Göran Eriksson

text: Erikssonin johdolla Manchester City nousi taistelemaan eurocup-paikoista Englannin Valioliigassa kaudella 2007–2008. City voitti muun muassa molemmat Manchesterin derbyt Unitedia vastaan. Huonon kevätkauden myötä Erikssonin luotsaama City putosi kuitenkin Valioliigassa yhdeksänneksi. Kauden jälkimainingeissa huhut Erikssonin ja Cityn omistajan Thaksin Shinawatran riidoista voimistuivat. Lopulta kesäkuun alussa Eriksson jätti tehtävänsä Cityn päävalmentajana. Muutaman päivän kuluttua hänet valittiin Meksikon maajoukkuevalmentajaksi.


title: Sven-Göran Eriksson

text: Eriksson sai Meksikossa paljon kritiikkiä osakseen maajoukkueen ailahtelevien otteiden vuoksi. Alueen MM2010-karsinnoissa Meksikolla oli lokakuussa mahdollisuus varmistaa jatkopaikkansa ottelussa Kanadaa vastaan, mutta vierailijat jäivät 2–2 tasapeliin. Vain hiukan aiemmin Jamaika oli yllättänyt Erikssonin miehistön. Eriksson sai potkut Meksikon peräsimestä huhtikuun alussa, kun joukkue oli hävinnyt Hondurasille 3–1.


title: Sven-Göran Eriksson

text: Heinäkuussa 2009 Eriksson siirtyi Englannin kakkosliigassa pelaavan Notts Countyn urheilutoimenjohtajaksi.


title: Sven-Göran Eriksson

text: Lokakuussa 2009 uutisoitiin, että Eriksson olisi siirtymässä Pohjois-Korean maajoukkueen päävalmentajaksi valmistamaan sitä kesän 2010 MM-kisoihin. Erikssonin mahdollinen siirtyminen Ruotsin maajoukkuevalmentajaksi oli lokakuun alussa myös jatkuvan spekuloinnin kohteena. Lopulta Notts County vihelsi pelin poikki ja ilmoitti ettei Eriksson lähde seurasta mihinkään. Talven myötä huhut Erikssonin ja Tord Gripin lähdöstä Notts Countysta ovat vahvistuneet sponsorikadon vuoksi. Päävalmentajaksi houkutellun Hans Backen pikapesti on myös lisännyt huhuja Erikssonin lähdöstä. Lopulta Eriksson ilmoitti helmikuussa 2010 lähtevänsä Notts Countysta, jonka omistajat vaihtuivat kolmannen kerran vuoden sisällä.


title: Sven-Göran Eriksson

text: Maaliskuussa 2010 Eriksson nimitettiin Norsunluurannikon jalkapallomaajoukkueen päävalmentajaksi. Eriksson johdatti Norsunluurannikon kesän 2010 jalkapallon MM-kisoihin huonosti menneen Afrikan mestaruusturnauksen jälkeen. Norsunluurannikko avasi kisansa tasapelillä Portugalia vastaan, mutta tappio Brasilialle pudotti joukkueen lopulta jatkosta. Edes voitto Pohjois-Koreasta ei enää pelastanut Norsuja. Putoamisesta huolimatta Eriksson piti Norsujen esiintymistä hyvänä. Eriksson ilmoitti putoamisen jälkeen myös jättävänsä maajoukkueen alustavan sopimuksen mukaisesti kisaurakan päätyttyä. Hän kuitenkin kävi turnauksen jälkeen neuvotteluja nelivuotisesta jatkosopimuksesta maan jalkapalloliiton kanssa, mutta ne päättyivät tuloksetta elokuun alussa. Suurimmat erimielisyydet koskivat palkkausta.


title: Sven-Göran Eriksson

text: Lauantaina 2. lokakuuta 2010 Soccernet uutisoi, että Eriksson nimitetään maanantaina Englannin Mestaruussarjan hännille juuttuneen Leicester Cityn päävalmentajaksi. Hän allekirjoitti kaksivuotisen sopimuksen Leicesterin kanssa sunnuntaina. Pesti päättyi kuitenkin ennen aikojaan, kun seura purki Erikssonin sopimuksen jo lokakuun lopulla 2011. Erikssonin viimeiseksi otteluksi Leicesterin valmentajana jäi 0–3 kotitappio Millwallia vastaan. Mestaruussarjassa seura oli vasta sijalla 13.


title: Sven-Göran Eriksson

text: Tammikuun puolivälissä 2013 Eriksson palasi pitkällisen spekuloinnin jälkeen Saksan 2. Bundesliigassa kuudentena majailleen TSV 1860 Münchenin päävalmentaja. Pari päivää ilmoituksen jälkeen uutisoitiin, että Svennis olisi lopulta kieltäytynyt TSV:n tarjouksesta. Tammikuun lopulla Svenniksestä tuli Al Nasrin tekninen johtaja. Valmennustehtäviin Eriksson palasi vajaan kahden vuoden tauon jälkeen kesäkuussa 2013, kun Kiinan Superliigassa pelaava Guangzhou R&F FC palkkasi hänet päävalmentajakseen.


title: Sven-Göran Eriksson

text: Erikssonin johdolla Guangzhou sijoittui kaudella 2014 Kiinan liigassa kolmanneksi. Tuloksesta huolimatta ruotsalainen lähti seurasta kauden jälkeen. Kokeneen ruotsalaisvalmentajan ura kuitenkin jatkui Kiinassa, kun Shanghai SIPG palkkasi hänet päävalmentajaksi kaudeksi 2015. Erikssonin johdolla Shanghai SIPG taisteli mestaruudesta, mutta joutui tyytymään ruotsalaisen debyyttikaudella kakkossijaan. Myös kausi 2016 päättyi mestaruustaistelun osalta karvaaseen pettymykseen, kun seura sijoittui liigassa kolmanneksi. Kauden jälkeen Eriksson jätti SIPG:n.


title: Sven-Göran Eriksson

text: Joulukuun alussa 2016 kokeneen Erikssonin ura jatkui Kiinassa, kun hän teki sopimuksen Kiinan 1. divisioonassa pelaavan Shenzhenin kanssa. Erikssonin johdolla Shenzhen aloitti kautensa vahvasti kuudella perättäisellä voitolla, mutta kauden edetessä joukkue juuttui tappioputkeen. Yhdeksän voitottoman ottelun putki tiesi lopulta Erikssonille potkuja kesäkuussa 2017.


title: Sven-Göran Eriksson

text: Lokakuussa 2018 Erikssonista tuli Filippiinien maajoukkueen päävalmentaja puolen vuoden sopimuksella.


title: Kuntaliitos

text: Kuntaliitos tarkoittaa kahden tai useamman kunnan vapaaehtoista tai pakotettua yhdistymistä suuremmaksi kunnaksi. Liitoksissa voidaan joko yhdistää kokonaisia kuntia tai jakaa kunta naapureidensa kesken. Osakuntaliitos tarkoittaa sitä, että tietty osa kunnasta siirretään kuulumaan toiseen kuntaan, mutta kumpikaan mukana ollut kunta ei lakkaa olemasta.


title: Kuntaliitos

text: Kuntaliitoksia on tehty 1900-luvun aikana useissa Euroopan maissa. Suomessa on usein keskusteltu kuntien määrän merkittävästä vähentämisestä viitaten Ruotsin ja Tanskan tekemiin kuntauudistuksiin. Norjassa on myös tehty kuntaliitoksia, mutta merkittävässä määrin niitä on tehty viimeksi 1960-luvulla. Länsi-Saksassa kuntaliitoksia tehtiin 1970-luvulla, mutta sen jälkeen kuntien määrä ei ole juuri muuttunut. Ranskassa on tehty joitakin kuntaliitoksia, mutta maan kuntarakenne on pääasiassa peräisin suuren vallankumouksen ajalta 1700-luvun lopulta.


title: Kuntaliitos

text: Suomessa toteutettiin paljon kuntaliitoksia 1960- ja 1970-luvulla, mutta Ruotsin tapaista suurta kuntauudistusta ei toteutettu. Kuntaliitoksia tehtiin 1980- ja 1990-luvuilla vain muutamia. Valtioneuvoston vuonna 2005 käynnistämä Kunta- ja palvelurakenneuudistus käynnisti uuden kuntaliitosaallon. Esimerkkinä tästä pelkästään vuonna 2009 tapahtui yli 30 liitosta.


title: Kuntaliitos

text: Lakiteknisesti ajateltuna kuntaliitoksia toteutetaan Suomessa joko


title: Kuntaliitos

text: Näillä tavoilla ei kuitenkaan lopputuloksen kannalta ole mitään hallinnollista eroa. Joissakin niissä tapauksissa, joissa on perustettu uusi kunta, on saatettu vaihtaa kunnan vaakuna toiseksi. Esimerkiksi vuonna 2009 perustettu aiempaa laajempi Salon kaupunki otti käyttöön aikaisemman Halikon kunnan vaakunan. Sen sijaan taas esimerkiksi Kauhava, Kouvola ja Kurikka ottivat kuntaliitoksen yhteydessä käyttöön kokonaan uuden vaakunan.


title: Kuntaliitos

text: Ruotsin kielessä käytetään sanaa "inkorporering", kun jokin hallinnollinen yksikkö kasvattaa aluettaan. Alueen pienentämisen yhteydessä käytetty sana on "exkorporering".


title: Kuntaliitos

text: Ruotsissa kaupungit ovat usein laajentaneet aluettaan yhdistämällä kokonaan tai osittain alueeseen niiden ympärillä sijainneita maalaiskuntia. Kaupunkeihin on liitetty myös kauppaloita: esimerkiksi Malmön kaupunkiin liitettiin Limhamnin kauppala. Kaupunki- ja kuntahistorioitsija Yngve Larsson (1881–1977) on erotellut toisistaan "kokonaisliitokset" (), joissa yksi tai useampi kunta liitetään kokonaisuudessaan sekä "osaliitokset" (), joissa yksi tai useampi kunta liitetään vain osittain.


title: Kuntaliitos

text: Vuosien 1952 ja 1971 kuntauudistuksissa käytettiin "inkorporering"-sanan sijaan ilmaisua "sammanläggning". Inkorporering-sanaa käytettäessä katsotaan, että olemassa oleva kunta laajentaa omaa aluettaan. Sammanläggning-sanaa käytettäessä katsotaan muodostettavan kokonaan uusi kunta, johon liitoksessa mukana olevat entiset kunnat sisältyvät. Larssonin mukaan ero on kuitenkin vähäinen, sillä kunnan hallinto sijoitettiin kuitenkin keskustaajamaan, mikä osoittaa sen mikä kunta liitettiin (inkorporering-mielessä) mihinkin kuntaan.


title: Kuntaliitos

text:
Islannissa oli 229 kuntaa vuonna 1950, mikä oli kaikkien aikojen suurin lukumäärä. Ensimmäinen kuntaliitos toteutettiin
1953. Kuntaliitoksia tehtiin paljon 1990-luvulla. Eniten liitoksia tehtiin vuosien 1994 ja 1998 välillä, jolloin kuntien määrä laski 33 kunnalla. Vuonna 2010 tehdyn liitoksen jälkeen Islannissa on ollut 76 kuntaa.


title: Joosef I (Portugali)

text: Joosef () I Uudistaja () (6. kesäkuuta 1714–24. helmikuuta 1777) oli Portugalin ja Algarven 25. kuningas. Hän syntyi Lissabonissa ja oli Juhana V:n kolmas lapsi.


title: Joosef I (Portugali)

text: Joosef I meni 19. tammikuuta 1729 naimisiin Espanjan Mariana Victorian kanssa. Pari sai neljä tytärtä. Joosef seurasi isäänsä Portugalin kuninkaana vuonna 1750.


title: Joosef I (Portugali)

text: Kuningas Joosef I:n hallituskaudella huomattavaa valtaa käytti hänen sisäministerinsä markiisi de Pombal. Hallituskaudella sattui Lissabonin pitkälti tuhonnut suuri maanjäristys vuonna 1755. Pombal tarttui tarmolla jälleenrakennustöihin, ja toteutti samalla yhteiskunnallisia uudistuksia.


title: Joosef I (Portugali)

text: Kuningas Joosef I:n hallituskaudella toteutettiin useita Portugalin yhteiskuntaa ja taloutta koskevia uudistuksia; ylhäisaatelin valtaa rajoitettiin, orjuus poistettiin ja talouselämää pyrittiin modernisoimaan standardisoinneilla ja infrastruktuuria parantamalla.


title: Joosef I (Portugali)

text: Joosefin kuoltua vuonna 1777 valtaistuimelle nousi hänen tyttärensä Maria I, joka karkotti Pombalin pääkaupungista. Hän perui monia Pombalin aloittamista uudistuksista.


title: Roberto Bartini

text: Roberto Ljudvigovitš Bartini (venäjäksi "Роберт Людвигович Бартини"; italiaksi Roberto Oros di Bartini; 14. toukokuuta 1897 Fiume, Itävalta-Unkari – 6. joulukuuta 1974 Moskova) oli neuvostoliittolainen lentokonesuunnittelija.


title: Roberto Bartini

text: Bartini syntyi Fiumen varakuvernöörin, paroni Ludovico Oros di Bartinin ja 17-vuotiaan köyhän äidin poikana. Avioliitossa tahollaan ollut aatelinen varakuvernööri ei kuitenkaan suostunut tunnustamaan isyyttään, jonka jälkeen Roberton äiti teki itsemurhan hukuttautumalla. Varakuvernööri vaimoineen lopulta adoptoi Roberton antaen tälle aatelisnimensä.


title: Roberto Bartini

text: Bartini valmistui vuonna 1916 upseeriksi ja palveli Itävalta-Unkarin joukoissa ensimmäisessä maailmansodassa itärintamalla joutuen sotavangiksi Siperiaan ja siellä kosketuksiin vallankumousta valmistelevien bolševikkien kanssa. Sodan jälkeen hän opetteli lentämään vuonna 1921, jolloin liittyi Italian kommunistiseen puolueeseen. Vuonna 1922 hän alkoi opiskella Milanon polyteknisessä koulussa.


title: Roberto Bartini

text: Kun fasistit nousivat valtaan vuonna 1923, hän muutti Neuvostoliittoon. Syyskuussa hän oli jo toimessa salaisessa kehitysyhtiössä, joka tunnettiin nimellä "Postilokero 5". Vuodesta 1928 alkaen hän suunnitteli amfibiokoneita. Vuonna 1930 hänestä tuli oman suunnittelutoimiston pääsuunnittelija.


title: Roberto Bartini

text: Bartini pidätettiin ilman syytettä Stalinin vainoissa vuonna 1938 ja joutui lopulta lentokonesuunnittelijoiden työleirille muun muassa Andrei Tupolevin kanssa. Vapauduttuaan vuonna 1946 hän pääsi jatkamaan uraansa OKB-86:ssa, jota johti Georgi Berijev. Hän suunnitteli nk. ekranoalusta, joka lentää meren pinnan "maavaikutuksessa".


title: Roberto Bartini

text: Johtavana aerodynamiikan asiantuntijana Bartini teki elämänsä aikana lukuisia kirjallisia tutkimuksia aiheeseen liittyen, mutta pyysi testamentissaan ettei niitä julkaistaisi postuumisti.


title: Kiipeily

text: Kiipeily on jyrkkää kohdetta pitkin ylös nousemista omin voimin, yleensä jalkoja ja käsiä käyttäen.


title: Kiipeily

text: Kiipeily on entisaikoina ollut luonnollinen liikkumismuoto vaikeakulkuisessa maastossa vuoristossa tai tiheässä metsässä. Nykyisinkin alkuperäiskansojen ihmiset hakevat ruokaa puista kiipeämällä. Myös teollistuneissa maissa kiipeily on yksi liikkumismuoto muun muassa retkeillessä. Monissa maissa, kuten Nepalissa, arkipäivän askareissa joudutaan kiipeämään ylös pitkiä vuorenrinteitä.


title: Kiipeily

text: Nykyään eri kiipeilytavat ovat kehittyneet liikunta- ja urheiluharrastuksiksi. Kiipeilymuotoja ovat esimerkiksi kalliokiipeily, jääkiipeily, vuorikiipeily ja puukiipeily. Kiipeilyä voi harrastaa ulkona tai sisätiloissa seinäkiipeilynä tai boulderointina. Kiipeilyssä käytetään usein erityisiä kiipeilyvarusteita kuten köyttä, valjaita ja kiipeilykenkiä. Turvallisuussyistä ennen harrastukseen ryhtymistä on syytä käydä kurssi tai perehtyä turvallisuusmääräyksiin itsenäisesti tai asiantuntijan opastuksella.


title: Kiipeily

text: Vaikka suurin osa kiipeilyä ei liitykään kilpailemiseen, kukin kiipeilyn alalaji on melko tarkkojen sääntöjen rajaama. Esimerkiksi tikkaita ei saa käyttää kuin vuorikiipeilyssä; turvallisuutta varmistavaa köyttä ei saa käyttää ylöspäin pääsemisen apuna kuin teknisessä ja vuorikiipeilyssä; tai boulderoinnissa saa käyttää kitkapinnoitettuja tossuja, mutta ei jäähakkua. Merkittävä osa kiipeilyn nautinnosta liittyy sisäiseen kilpailuun ja kiipeilijä saattaa käyttää pitkän ajan yhden yksittäisen reitin toistamiseen, kunnes on kiivennyt sen häntä itseään tyydyttävällä tavalla; esimerkiksi aloittelijatasolla turvallisesti yläköydellä, mutta putoamatta köyteen kertaakaan.


title: Kiipeily

text: Klassinen vastaus kysymykseen "miksi kiipeätte vuorille" on "koska ne ovat olemassa". Suuri osa kiipeilystä voidaan kiteyttää ongelmaan: "Miten pääsen pisteestä A pisteeseen B tietyillä säännöillä ja tiettyä aluetta pitkin?" Erityisesti maanrajassa tapahtuvassa boulder-kiipeilyssä itse matka saattaa olla vain metrejä, mutta haaste syntyy reitin fyysisen suorituskyvyn rajoilla olevasta vaikeustasosta. Yleensä vaikeus ei liity niinkään puhtaaseen voimankäyttöön kuin kehon hallintaan tai juuri oikean pitävän kohdan löytämiseen kalliosta.


title: Kiipeily

text: Kiipeily alkoi Suomessa 1950-luvulla. Silloinen lääketieteen opiskelija Matti A. Jokinen meni kesällä 1954 Sveitsiin Zermatt-nimiseen alppikylään, jossa hän retkeili ja kiipeili ympäristön helpoille huipuille. Lopuksi hän nousi 17. heinäkuuta 1954 sveitsiläisen vuorioppaan kanssa Matterhornille, ja tapahtumaa on sittemmin pidetty suomalaisen vuorikiipeilyn syntynä. Palattuaan kotimaahan hän kirjoitti 26. syyskuuta 1954 nousustaan Helsingin Sanomiin laajan artikkelin, joka julkaistiin arvostetussa etuaukeaman yläneliössä.


title: Kiipeily

text: Vielä 1980-luvun alussa harrastajien määrä oli vähäinen. 1990-luvulla alkoi lajin voimakas kasvu sisäseinien rakentamisen myötä. 2000-luvulla laji on kasvattanut jatkuvasti suosiotaan: 2006 lopussa Suomessa oli arviolta noin 6 000 kiipeilyn harrastajaa.


title: Kiipeily

text:
Järjestäytynyt kiipeilytoiminta sai Suomessa alkunsa 26. lokakuuta 1962 jolloin Helsingissä pidettiin Suomen Alppikerhon perustava kokous. Perustajajäsenet olivat Matti A. Jokinen, Olavi Taskinen ja Ilpo Vuorinen. Myöhemmin Alppikerhon alaisuuteen perustettiin myös ala-osastoja ympäri maata. Kattojärjestön perustamisen tarvetta aiheuttivat jäsenmäärän lisääntymisen tuomat paineet sekä paikallisten kiipeilijöiden halu toimia itsenäisemmin kiipeilyharrastuksen levitessä.
Suomen kiipeilyliitto (SKIL ry.) aloitti toimintansa 28. toukokuuta 1995, mutta sen perinteet ovat siten historiaansa pidemmät. Kiipeilyliitto tulikin tarpeeseen ja toimii yli kahdenkymmenen jäsenseuran kattojärjestönä tavoitteinaan valvoa jäsenten etuja, kehittää kiipeily-, kilpailu- ja kiipeilykoulutustoimintaa sekä tiedottaa ja hoitaa kansainvälisiä yhteyksiä. Kiipeilyliittoon kuului vuonna 2007 koko maassa 24 jäsenseuraa, joissa oli yhteensä noin 2 000 kiipeilijää. Koko maassa arvioidaan olevan yhteensä noin 6 000 kiipeilyn harrastajaa.
Kiipeilyliiton alaisuudessa toimivat kilpailu-, koulutus- ja nuorisovaliokunnat. Kiipeilyliitto on Suomen Liikunta ja Urheilun (SLU), Kansainvälisen kiipeilyfederaation (UIAA) sekä kilpakiipeilyn kansainvälisen kattojärjestön (IFSC) jäsen. Liiton alkuvuosien suurimpia ponnistuksia olivat nykyajan tarvetta vastaavan uudistuneen koulutusjärjestelmän luominen sekä koulutusmateriaalin tuottaminen. Kiipeilyliiton koulutusjärjestelmä palvelee kaikkia liiton jäseniä sekä köysi- ja seikkailutoiminnassa toimivia yrityksiä ja järjestöjä. Ahkera työ koulutusjärjestelmän parantamiseksi tuottikin tulosta, kun kansainvälinen kiipeilyfederaatio (UIAA) hyväksyi koulutusjärjestelmän maaliskuussa 2001 kansainväliset vaatimukset täyttäväksi. SKIL on julkaissut kiipeilyaiheiset kirjat "Suomen kalliokiipeilyopas", "Harjoittelu ja valmennus" (Jorma Käyhkö) sekä "Seinäkiipeily" (Jari Koski ja Rauno Arasola).


title: Porton kansallinen orkesteri

text: Porton kansallinen orkesteri () on Porton kaupungissa Portugalissa toimiva sinfoniaorkesteri. Sen juuret ovat vuonna 1947 perustetussa Porton musiikkikonservatorion sinfoniaorkesterissa. Orkesteri syntyi nykyisellään syyskuussa 1997.


title: Porton kansallinen orkesteri

text: Porton kansallisen orkesterin ylikapellimestarina toimii Robin Ticciati.


title: Eurovision laulukilpailu 1996

text: Eurovision laulukilpailu 1996 järjestettiin Norjan pääkaupungissa Oslossa 18. toukokuuta. Osallistujat valittiin tavalla, jota ei ole käytetty koskaan toista kertaa laulukilpailun historiassa. EBU ei halunnut käyttää kahtena edellisenä vuonna käytössä ollutta menetelmää, jonka mukaan huonoiten sijoittuneet maat joutuivat viettämään välivuotta, vaan kaikille osallistujamaille haluttiin mahdollisuus osallistua kilpailuun vuosittain.


title: Eurovision laulukilpailu 1996

text: Ennen vuoden 1996 kilpailua oli puhetta, että Euroviisujen osallistujamäärä voisi kasvaa yli 40 maahan. Lopulta 30 maata ilmoittautui kilpailuun, joiden joukossa oli EJT Makedonia, joka ei ollut aikaisemmin osallistunut Euroviisuihin. Loppukilpailun lähetyksen rajoituksena pidettiin kolmea tuntia, ja varsinaisen finaalin osallistujien kiintiö pidettiin samassa, mitä se oli ollut edellisenä vuonna, eli 23 maan kokoisena. Italia ja Liettua jättivät tämän kisan väliin. Kisaan paluussa Romania epäonnistui, ja Makedoniakin yritti päästä ensimmäistä kertaa viisulavoille.


title: Eurovision laulukilpailu 1996

text: Vain kilpailujen isäntämaa, edellisen vuoden voittaja Norja pääsi automaattisesti mukaan finaaliin, kaikkien muiden 29 laulun oli osallistuttava alkukarsintaan, joista 22 parhaiten sijoittunutta laulua pääsi mukaan loppukilpailuun. Alkukarsinta järjestettiin siten, että jokaisessa osallistujamaassa raati kuunteli laulujen levytetyt versiot ja arvosteli ne. Artistit eivät siis itse osallistuneet karsintaan millään tavalla, eikä kyseessä ollut televisioitava tilaisuus. Karsintaa ei voi verrata Eurovision laulukilpailussa vuodesta 2004 lähtien järjestettyihin semifinaaleihin.


title: Eurovision laulukilpailu 1996

text: 41. Eurovision laulukilpailut järjestettiin Oslon Spektrum-hallissa 18. toukokuuta 1996. Juontajina toimivat Ingvild Bryn ja A-ha-yhtyeen solisti Morten Harket Tänä vuonna Christine Marchal-Ortiz toimi ensimmäistä kertaa Eurovision laulukilpailujen vastaavana henkilönä EBU:ssa. Vuoden erikoisuutena oli lauluesityksien edellä nähtyjen videopostikorttien lopetukset, joissa jokin edustajamaan poliitikko toivotti onnentoivotukset esiintyjille omalla kielellä. Ennen Suomen esitystä tervehdyksensä antoi silloinen eduskunnan puhemies Riitta Uosukainen.


title: Eurovision laulukilpailu 1996

text: Irlanti voitti Euroviisut jo seitsemättä kertaa, neljättä kertaa viiden vuoden sisällä, Eimear Quinnin esittämällä laululla "The Voice", joka edusti tyyliltään samanlaista etnomusiikkia kuin edellisen vuoden voittaja "Nocturne". Myös muut kärkikolmikkoon sijoittuneet laulut, Norjan "I evighet" ja Ruotsin "Den vilda" ovat myös luokiteltavissa etnomusiikiksi. Kilpailulauluista suurimmaksi listahitiksi nousi kuitenkin Iso-Britannian kahdeksanneksi sijoittunut sävelmä, Gina G:n esittämä "Ooh Aah... Just a Little Bit". Suomessa suureen suosioon nousi myös Viron edustuslaulu "Kaelakee hääl", jonka viides sija aloitti Viron menestyksekkään kauden Euroviisuissa. Portugali saavutti siihen astisen euroviisuhistoriansa parhaan saavutuksen sijoittumalla kuudenneksi. Lisäksi tämä on toistaiseksi ainoa Euroviisujen loppukilpailu, jossa Saksa ei ollut ollenkaan mukana, tosin maa oli kyllä osallistunut alkukarsintoihin, mutta karsiutui finaalista.


title: Eurovision laulukilpailu 1996

text: Suomen euroviisukarsinnan voitti nuori iskelmälaulajatar Jasmine, joka oli juuri julkaissut ensimmäisen albuminsa, Timo Niemen sävellyksellä "Niin kaunis on taivas". Laulu sijoittui alkukarsinnassa 22. sijalle, eli pääsi viimeisenä lauluna loppukilpailuun. Finaalissa Jasminen esitys muistetaan erityisesti instrumentaaliväliosasta, jonka päälle Jasmine vahingossa lauloi. Muilta Pohjoismailta saadut yhdeksän pistettä toivat Suomelle finaalin jumbosijan. Alkukarsinta mukaan lukien Jasminen sijoitus oli 23/30.


title: Eurovision laulukilpailu 1996

text: Jokainen maa valitsi oman kapellimestarin johtamaan maansa kappale.


title: Eurovision laulukilpailu 1996

text: Äänestyksessä oli huomattu kisan jälkeen yksi ongelma. Suorassa lähetyksessä Espanjan pisteidenlukija sanoi Alankomaiden (Hollannin) saavan kuusi pistettä sanomalla "Holland, 6 points", mutta juontaja Ingvild Bryn kuuli tämän sanoneen "Poland, 6 points", ja sen vuoksi Espanjan kuusi pistettä laitettiin epähuomiossa Puolan tilille. Kisan jälkeen pisteet korjattiin, ja lopullisessa pistetaulukossa Alankomaat ja Iso-Britannia sekä Kreikka ja Puola vaihtoivat paikkaa.


title: Grönqvistin talo

text: Grönqvistin talo () on korttelin mittainen kivitalo Helsingin Pohjoisesplanadilla, Kluuvin kaupunginosassa. Nimi juontuu talon rakennuttajasta, tehtailija, kunnallisneuvos Fredrik Wilhelm Grönqvististä. Nykyisin talon ja sen kiinteistön omistaa vakuutusyhtiö Ilmarinen.


title: Grönqvistin talo

text: Uusrenessanssia edustavan kivitalon suunnitteli tunnettu arkkitehti Theodor Höijer, ja se rakennettiin 1882–1883. Julkisivun koristeet laati kuvanveistäjä Karl Magnus von Wright ja maalaustöistä vastasi koristemaalari F. Uhrström.


title: Grönqvistin talo

text: Rakennus oli valmistumisensa aikaan Pohjoismaiden suurin yksityistalo. 1930-luvulta lähtien talon asuntoja kuitenkin muutettiin toimistotiloiksi. Rakennuksen sisätilat on peruskorjattu viimeksi vuonna 1970, julkisivut vuonna 1997.


title: Grönqvistin talo

text: Rakennuksessa on asunut muun muassa senaattori Leo Mechelin.


title: Tyrkisk Peber

text: Tyrkisk Peber ('turkinpippuri') on Fazerin makeistehtaan valmistama makeinen, jossa on paksu ja kova musta kuori ja sisällä salmiakkijauhetta.


title: Tyrkisk Peber

text: Tyrkisk Peberin keksi vuonna 1976 tanskalainen makeismestari Per Fjelsten, ja seuraavana vuonna sitä alettiin valmistaa hänen perheyhtiössään Perellyssä (Fjelstenin vaimon nimi oli Elly, ja yhtiön nimi oli heidän etunimiensä yhdistelmä). Valmistus jatkui Perellyssä aina 1990-luvulle saakka, jolloin yritys siirtyi Fazerin omistukseen. Lappeenrannassa Turkinpippuria alettiin valmistaa vuonna 1996.


title: Tyrkisk Peber

text: Suomen Salmiakkiyhdistys palkitsi Turkinpippureiden keksijän Per Fjelstenin hänen elämäntyöstään Salmiakki Finlandia 2007 -palkinnolla.


title: Tyrkisk Peber

text: Tyrkisk Peber -tuoteperheeseen kuuluu makeisten lisäksi muun muassa tikkareita, lakritsitankoja ja täysksylitolipurukumia. Makeisesta on myös miedompia vaihtoehtoja, joiden väri poikkeaa alkuperäisestä.


title: Tyrkisk Peber

text: Perelly valmisti aikoinaan Turkinpippuria myös jauheena.


title: Tyrkisk Peber

text: Alkolla on valikoimassaan Turkinpippurilla maustettu "Hot Shot" -votka. Turkinpippuria käytetään toisinaan myös salmiakkikoskenkorvan raaka-aineena.


title: Tyrkisk Peber

text: Turkinpippuri-makeiset ovat hygroskooppisia, minkä takia ne avonaiseen pussiin jätettyinä imevät itseensä kosteutta ja liimaantuvat parin päivän aikana toisiinsa.


title: José Maria Eça de Queiroz

text: José Maria Eça de Queiroz tai Eça de Queirós (25. marraskuuta 1845 Póvoa de Varzim, Portugali – 16. elokuuta 1900 Pariisi, Ranska) oli portugalilainen romaanikirjailija. Hän käytti sukunimestään muotoa Eça de Queiroz, joka nykyään portugalin kielellä kirjoitettaisiin Queirós. Hänen teostensa kannessa käytetään muotoa Queiroz. Häntä pidetään 1800-luvun ja ehkä koko Portugalin historian merkittävämpänä romaanikirjailijana.


title: José Maria Eça de Queiroz

text: José Maria Eça de Queiroz syntyi Póvoa de Varzimissa. Hänen syntymätodistukseensa on merkitty vain hänen isänsä nimi. Äiti oli 19-vuotias ja naimaton. Josén vanhemmat menivät myöhemmin naimisiin ja saivat kuusi lasta. José asui vanhempiensa luona ensimmäistä kertaa 21-vuotiaana. Häntä olivat kasvattaneet imettäjä ja isovanhemmat. Hän asui osan ajasta isovanhemmillaan ja osan ajasta portolaisessa sisäoppilaitoksessa.


title: José Maria Eça de Queiroz

text: Josén isä oli merkittävä poliisituomari. Hän maksoi poikansa opinnot sekä sisäoppilaitoksessa että Coimbran yliopistossa.


title: José Maria Eça de Queiroz

text: Vaikka Eça de Queiroz toimi asianajajana, hän oli enemmän kiinnostunut kirjallisuudesta. Hänen novellejaan ja esseitään julkaistiin pian "Gazeta de Portugal" -lehdessä. Eça de Queiroz oli 1870-luvun alussa mukana ryhmittymässä, jonka tavoitteena oli yhteiskunnalliset ja taiteelliset uudistukset.


title: José Maria Eça de Queiroz

text: Eça de Queiroz hakeutui diplomaattiselle uralle ja toimi 1870-luvun alussa kuuden kuukauden ajan Leirian kunnallishallinnossa. Hänen sai ensimmäisen konsulin pestinsä Havannaan. Siellä hän toimi vuodet 1872–1874. Sen jälkeen hän oli konsulina Newcastlessa (1874–1879) ja Bristolissa (1879–1888). Bristolin-kaudellaan Eça de Queiroz meni naimisiin Emília de Castron kanssa. Pariskunta sai neljä lasta.


title: José Maria Eça de Queiroz

text: Eça de Queiroz teki tunnetuimmat teoksensa toimiessaan diplomaattina. Vuonna 1876 julkaistu "O Crime do Padre Amaro", joka käsittelee selibaattivaatimuksen tuhoavaa vaikutusta heikkoon pappiin ja fanaattisuuden vaaroja. "O Primo Basílio" (1878) on puolestaan satiiri intohimon romanttisesta ideasta. Teosta "Os Maias" (1888) pidetään Eça de Queirozin mestariteoksena, jossa hän kertoo portugalilaisen yhteiskunnan dekadenssista.


title: José Maria Eça de Queiroz

text: Hän toimi myöhemmin elämässään Portugalin pääkonsulina Ranskassa. Hän asui Neuilly-sur-Seinessa ja jatkoi samalla kirjallista uraansa. Hän kuoli tuberkuloosiin vuonna 1900. Eça de Queirozin viimeiset romaanit olivat tunteellisia, kuten hänen kuolemansa jälkeen julkaistu "A Cidade e as Serras" (1901).


title: José Maria Eça de Queiroz

text: Eça de Queirozin teoksia on käännetty noin 20 kielelle.


title: Mjasištšev

text: V. M. Mjasištševin kokeellinen suunnittelutoimisto () oli neuvostoliittolainen ja on nykyisin venäläinen sotilaslentokoneita suunnitteleva ja valmistava yhtiö. Sen perusti Vladimir Mjasištšev. Vuonna 2003 yhtiössä toimi noin tuhat työntekijää.


title: Mjasištšev

text: Yhtiön tuotekehitysprojekteja ovat mm.:


title: Orquestra Metropolitana de Lisboa

text: Orquestra Metropolitana de Lisboa (OML) on vuodesta 1992 lähtien toiminut portugalilainen sinfoniaorkesteri. Sen perusti AMEC-seura (Associação Música, Educação e Cultura).


title: Orquestra Metropolitana de Lisboa

text: Orkesterin ylikapellimestarina toimii Álvaro Cassuto.


title: Baleares

text: Baleares voi tarkoittaa seuraavia:


title: Hehkumo

text: Hehkumo on nykyaikaistettua perinnemusiikkia soittava yhtye. Yhtyeen käsittelyssä laulujen aiheiksi pääsevät pintatasolla niin sauvakävely, pikaruokakulttuuri kuin Pappa-Tunturikin. Sanoitukset käsittelevät kuitenkin syvempiä teemoja: unelmia, rakkautta ja elämän ohikiitävyyttä.


title: Hehkumo

text: Hehkumo sai alkunsa vuonna 2004 kansanmusiikkiprojektista joka koottiin Alavudella järjestettyä Zembalot-nimistä kansanmusiikki- ja tanssifestivaalia varten. Kansanmusiikin taitajien lisäksi projektiin pyydettiin mukaan syntyjään alavutelainen Pauli Hanhiniemi.


title: Turri

text: Turri eli furry (englantia, suom. "karvainen" tai "pörröinen", mutta käytetään tässä substantiivina) on antropomorfisten eläinhahmojen ympärille muodostunut alakulttuuri. Turrikulttuurin jäseniä kutsutaan myös itsessään turreiksi (). Turrien voidaan sanoa fanittavan eläinhahmoja, joilla on ihmismäisiä piirteitä, sekä mediaa ja taidetta, joissa näitä hahmoja esiintyy. Turrifanikulttuurin piiriin kuuluu sekä kulttuurin sisällä tuotettua mediaa että valtakulttuurin antropomorfisia eläimiä esittävää mediaa, kuten Pokémon ja Sonic the Hedgehog -tuotesarjat. Monella turrilla on oma ”fursona” (yhdistelmä engl. sanoista "furry" ja "persona", roolihahmo), joka esittää häntä itseään antropomorfisen eläimen muodossa. Monet turrit tuottavat tai teettävät kuvataidetta omasta fursonastaan, ja jotkin turrit hankkivat eläinhahmoa, yleensä omaa fursonaa, esittäviä eläinasuja, joista käytetään nimistystä ”fursuit” (kirjaimellisesti suom. turkkipuku).


title: Turri

text: Furryn varsinainen alkuperä juontaa Yhdysvalloissa koko 1900-luvun ajan vallinneeseen sarjakuvakultuuriin, ja erityisesti underground-sarjakuvaan. Näille sarjakuville oli tyypillistä esittää valtavirran julkaisuissa kiellettyjä asioita kuten voimakasta yhteiskunnallista satiiria ja poliittista kommentointia, huumeiden käyttöä ja pornografiaa, usein tunnettuja sarjakuvahahmoja hyväksikäyttäen. Suomessa tunnettuja vastaavankaltaisia esimerkkejä on mm. Myrkky-lehti tai MAD. "Puhuvat eläimet" olivat ajoittain hyvin suosittuja tarinankerronnan välineitä, mikä heijastui myös underground-sarjakuvaan. Furryn inspiraatio genrenä perustuu puhtaimmillaan esimerkiksi 1970-luvun underground-sarjakuvaan kuten Robert Crumbin "Fritz-kissa" tai Art Spiegelmanin "Maus", joskaan sen kantava ajatus ei ole yhteiskunnallinen kommentointi tai satiiri, vaan se keskittyy itsetarkoituksenaan ihmismäisten eläinhahmojen tai eläimellisten ihmishahmojen esittämiseen riippumatta varsinaisesta kerronnallisesta sisällöstä tai tyylistä. Aikaisemmin Disneyn tai muiden tuottamien eläinhahmojen fanit löysivät nämä sarjakuvat ja alkoivat kehittää ideaa eteenpäin omissa julkaisuissaan ja muuttivat samalla nimensä furryiksi. Esimerkkinä tästä Omaha kissatanssija, jonka katsotaan olevan yksi ensimmäisistä varsinaisista furry-sarjakuvista. Suomessa genren pioneereihin kuuluu esimerkiksi Myrkky-lehdessä vaikuttanut Karri Aronen, jonka tuotoksiin kuuluu muun muassa kyseisessä lehdessä julkaistu Warner Brothersin piirrettyjä parodisoinut "Teeny Toons Admixtures".


title: Turri

text: Osa furryn määrittelyn ongelmaa on siinä, että valtavirran normien ja käsitysten mukaisesti tuotettua furry-materiaalia on käytännössä mahdoton erottaa tavanomaisesta sarjakuvataiteesta ja muista genreistä (esimerkiksi lasten piirretyt), joissa voidaan myös käyttää vastaavanlaisia eläinhahmoja. Tämän takia aiheen harrastajat ovat jakautuneet sen suhteen tarkoittaako "furry" käsitteenä kaikenlaista antropomorfista sisältöä, joka liittyy eläimiin. Yksi käsitys asiasta on, että jokin teos kuuluu genreen vain silloin, kun se sisältää eläinhahmoja pääasiassa niiden oman viehätyksen vuoksi, eikä esimerkiksi allegorisena elementtinä (ihminen puettuna eläimeksi). Esimerkiksi Wagner-sika, joka symboloi sovinistista miestä ei olisi täten furry-hahmo. Toinen käsitys on, että kaikki ihmismäistetyt eläinhahmot kaikissa genreissä kuuluvat furryyn, koska furry keskittyy olennaisesti näiden hahmojen ihailuun ja olisi täten itse asiassa hyvin vanha genre, jolle "furry" on vain uusi nimitys. Kolmannen näkökannan mukaan furry edustaa erityisesti aikuisille suunnattua sisältöä ja tyyliä, koska se koetaan genren erottavaksi tekijäksi. Tämän näkemyksen mukaan furryt eivät ole "hassuja eläimiä" kuten on tyypillistä esimerkiksi lasten sarjakuvissa.


title: Turri

text: Eräs motivaatio ihmismäisten eläinhahmojen käyttämiselle sarjakuvataiteessa on vaikeus esittää henkilöhahmoja uskottavalla tavalla. Katsoja odottaa ihmishahmolta tarinan tyyliin sopivaa käytöstä ja ulkomuotoa. Eläinhahmoja käyttäen hahmojen muotoa, sekä niiden ilmeiden ja eleiden symboliikkaa tai käytöstä ei voida tulkita ja arvostella suoraan vertaamalla niitä mihinkään olemassa olevaan. Tällöin artistilla on suurempi vapaus luoda itse hahmojensa elekieli ja esitystapa, jonka katsoja omaksuu ja pitää sitä luonnollisena.


title: Turri

text: Valtavirrasta poikkeavan historiansa vuoksi furry onkin perinteisesti painottunut aihesisällöltään aikuisille tarkoitettuihin tyyleihin, teemoihin ja aikusviihteeseen, joista erityisesti aikuisviihde on saanut paljon huomiota niin harrastajien kuin ulkopuolistenkin keskuudessa. Tämä on osaltaan johtanut käsitykseen furrystä seksuaalisena fetissinä, ja on sitä kautta vaikuttanut voimakkaasti harrastajakunnan kehitykseen ja koostumukseen sekä sen julkisuuskuvaan.


title: Turri

text: Osa harrastajista pitääkin itseään erilaisina ja valtaväestöstä poikkeavina ja kokee, että furry ja siihen läheisesti liittyvät käsitteet ja ideat ovat kiinteä osa heidän identiteettiään. Näille henkilöille furrystä on tullut varsinainen elämäntapa (furry lifestyle). Heidän mielestään muiden on usein vaikea ymmärtää heitä ja heidän olemustaan sekä toisinaan furryjen katsotaan jopa osittain eristäytyvän "normaaleista" ihmisistä ja yhteiskunnasta. Osa taas haluaa pitää harrastuksensa yksityisenä välttääkseen furryn saamasta julkisuuskuvasta mahdollisesti johtuvia negatiivisia assosiaatioita, ja osa antropomorfisia eläimiä käyttävistä artisteista kieltäytyy käyttämästä sitä termiä kuvailemaan omaa taidettaan verraten töitään mieluummin vanhempaan perinteeseen kuten Aisopoksen satuihin.


title: Turri

text: Ihmishahmoisen eläimen lisäksi sana "furry" tarkoittaa myös genren (engl. "furry fandom") harrastajia. Voimakkaasti eroavista näkökannoista johtuen furryt tuntevat kuuluvansa hyvin heterogeeniseen yhteisöön, jonka jäsenillä kuitenkin on samoja kiinnostuksen kohteita. Genren harrastajat katsovat usein olevansa vapaamielisempiä kuin suurin osa ihmisistä, ja furryjen tekemässä taiteessa sekä kirjallisuudessa ja keskusteluissa aihepiirit liittyvät monesti mm. seksuaalisiin vähemmistöihin ja ihmisten erilaisuuteen.


title: Turri

text:
Genren harrastajat eivät välttämättä arvosta kaikkia vallitsevia sosiaalisia normeja ja fanit yrittävät usein antaa itsestään hiukan epätavallisen kuvan; tosin suuri osa mieluummin sopeutuu joukkoon. Vaikka kiinnostuksen kohteet, furryjen käyttämät ilmaisut ja monet muut asiat yhdistävät furryjä, on jokaisella omat uskomuksensa ja mielipiteensä. Eri furryryhmien ja -fanien välillä saattaakin vallita suuria erimielisyyksiä näiden asioiden tai sen suhteen, mikä on hyväksyttävää genren sisällä ja mikä ei.
Furryt perustuvat usein faniensa suosimaan fantasiaan, jossa ihmiset voivat olla eläimiä tai olla osittain eläimiä. Genren visuaalisuuden takia ehkä suosituin fanien tapa ilmaista fantasioitaan on piirtäminen, mutta myös muut taiteenlajit ovat edustettuina, kuten kirjoittaminen ja musiikki. Tapahtumien tai tapaamisten (miittien) aikana genren fanit tapaavat toisiaan ja näissä kokoontumisissa on yleensä näytillä myös genreen kuuluvaa taidetta, kuten piirustuksia, maalauksia, kertomuksia, sarjakuvia, veistoksia, tekstiilitaidetta, musiikkia ja valokuvia.


title: Turri

text: Useimmat genren harrastajat ovat amatöörejä, mutta myös muutamia ammattitaiteilijoita löytyy genren piireistä. Yleisimpiä taiteen välityskanavia ovat tapahtumien lisäksi henkilökohtaiset kotisivut. Lisäksi internetistä löytyy genreen keskittyneitä taidesivustoja.


title: Turri

text: Suosittua on lisäksi mm. eläimeksi pukeutuminen (engl. "fursuit"), furryaiheisen taiteen, sarjakuvien tai pehmoeläinten keräily ja harrastaminen, kirjallisuus sekä musiikki. Fursuitit ovat yksi genren osista ja virheellisesti usein nämä liitetään yksistään genreen unohtamalla muut genren alueet. Termi "fursuit" on ensimmäisen kerran kuultu vuonna 1993. Fursuitit ovat usein itse rakennettuja tai ostettuja, niiden hinnat pyörivät alle tuhannesta eurosta useisiin tuhansiin euroihin. Usein käytetyimmät materiaalit ovat tekokuituisia turkkeja. Fursuitteja on tutkimusten mukaan noin 18 % genren harrastajista.


title: Turri

text: Furry on tunnetuinta Yhdysvalloissa, jossa nykyään pidetään kymmeniä suuria ja julkisia kokoontumisia vuoden aikana. Euroopan maissa tätä antropomorfisoitujen eläinten ihailua harrastetaan pienemmässä mittakaavassa ja vuoden aikana järjestetään vain yksi kansainvälinen kokoontuminen nimeltään Eurofurence. Kuitenkin suurin kaikista kokoontumisista on Yhdysvalloissa vuotuisesti järjestettävä Anthrocon.


title: Turri

text: Tunnettuja antropomorfisia hahmoja ovat juuri Disneyn Aku Ankka, Roope Ankka, Hessu Hopo ja Mikki Hiiri. Edellä mainitut kuuluvat ns. "funny animal" -lajityyppiin, jolla on pitkät perinteet länsimaisessa sarjakuvassa ja animaatiossa. Vastaavia teoksia on esiintynyt pitkälti myös eri-ikäisille ihmisille suunnattuna sekä komedian että draaman puitteissa. Näkökannasta riippuen, nämä voidaan lukea furryn alagenreksi, tai furry voidaan lukea niille rinnakkaiseksi genreksi.


title: Vladimir Mjasištšev

text: Vladimir Mihailovitš Mjasištšev (, 1902–1978) oli neuvostoliittolainen lentokonesuunnittelija.


title: Vladimir Mjasištšev

text: Hän valmistui insinööriksi Moskovan teknillisestä valtionyliopistosta vuonna 1926. Hän työskenteli Tupolevin suunnittelutoimistossa ja osallistui muun muassa TB-1, TB-3 ja Tupolev ANT-20-lentokoneiden suunnitteluun.


title: Vladimir Mjasištšev

text: Vuonna 1938 hänet pidätettiin ja hän siirrettiin toimimaan NKVD:n alaisessa suunnittelutoimisto 29:ssä Moskovassa Ulitsa Radiolla. Kyseisessä suunnittelutoimistossa oli vanki-statuksella työskentelemässä myös muita johtavia neuvostoliittolaisia lentokonesuunnittelijoita, mm. Tupolev.


title: Vladimir Mjasištšev

text: Hän työskenteli Vladimir Petljakovin alaisuudessa osallistuen Petljakov Pe-2-pommittajan suunnitteluun. Vuonna 1940 hän vapautui työleiriltä ja sai oman suunnittelutoimiston johdettavakseen. Hän suunnitteli pitkän kantaman pommikonetta Mjasištšev DVB-102.


title: Vladimir Mjasištšev

text: Vuosina 1946–1951 hän johti Moskovan ilmailuinstituutin lentotekniikan osastoa. Vuonna 1956 hänet nimettiin pääsuunnittelijaksi. Vuosina 1960–1967 hän johti TsAGI-tutkimuslaitosta. Vuosina 1967–1978 hän oli pääsuunnittelijana kokeellisessa lentokonetehtaassa, joka sai hänen nimensä vuonna 1981.


title: Vladimir Mjasištšev

text: Vuonna 1957 hän sai Lenin-palkinnon. Hänellä oli kenraalimajurin arvo vuodelta 1944.


title: Vladimir Mjasištšev

text: Myasištšev suunnitteli mm.


title: Imago

text: Imago (, kuva) on henkilön tai yrityksen itsestään antama kuva tai vaikutelma. Termillä voidaan viitata myös henkilöä tai yritystä havainnoivien ihmisten näistä muodostamaan mielikuvaan. Imagon synonyymina on käytetty myös sanaparia "julkinen kuva". Imagon käsitteellä kuvataan samantapaista ilmiöitä kuin brändi, jonka yritys pyrkii luomaan tuotteelleen, jotta se erotetaan toisista tuotteista ja siihen voidaan liittää joitakin ennakko-odotuksia kuten esimerkiksi korkea laatu. Maine on myös imagon lähikäsite. Sillä viitataan kokonaisvaltaiseen arvioon minkä yritys toimintoineen tai tuotteineen herättää ihmisten keskuudessa


title: Lissabonin yliopiston kuoro

text: Lissabonin yliopiston kuoro () on Lissabonin yliopiston yhteydessä toimiva kuoro. Se perustettiin 14. heinäkuuta 1961.


title: Albertan provinssin dinosauruspuisto

text: Albertan provinssin dinosauruspuisto sijaitsee Albertassa noin kahden tunnin automatkan päässä Calgarystä itään.


title: Albertan provinssin dinosauruspuisto

text: Puisto sijaitsee Red Deer -joen laaksossa huomioita herättävässä maastossa. Alue tunnetaan yhtenä maailman parhaista dinosaurusten fossiililöydöspaikkana. Puistosta on löydetty 39 dinosauruslajin jäänteitä ja yli 500 näytettä on esillä museoissa ympäri maailman. Merkityksensä takia se on myös listattu UNESCOn maailmanperintöluetteloon.


title: Albertan provinssin dinosauruspuisto

text: Dinosauruspuistossa on säilynyt monipuolisesti sekä makean veden selkärangaisiä että dinosauruksia. Alueelta löydettyihin vesieläimiin kuuluu mm. haita, rauskuja, lapasampeja ja luuhaukia. Matelijoista alueella on esiintynyt kilpikonnia, krokotiileja ja kaloja syönyt "Champsosaurus".


title: Albertan provinssin dinosauruspuisto

text: Seuraavassa lueteltu puistosta löydettyjen dinosaurusten fossiileja:


title: Albertan provinssin dinosauruspuisto

text: Ceratopsia


title: Albertan provinssin dinosauruspuisto

text: Hadrosauridae


title: Albertan provinssin dinosauruspuisto

text: Ankylosauria


title: Albertan provinssin dinosauruspuisto

text:
Hypsilophodontidae
Pachycephalosauria


title: Albertan provinssin dinosauruspuisto

text: Tyrannosauridae


title: Albertan provinssin dinosauruspuisto

text:
Ornithomimidae
Dromaeosauridae


title: Albertan provinssin dinosauruspuisto

text: Troodontidae


title: Albertan provinssin dinosauruspuisto

text: Luokittelu epävarma


title: Albertan provinssin dinosauruspuisto

text: Puisto suojelee Red Deer -joen hiekka- ja savikiveen uurtamia muodostumia sekä joen varrella esiintyviä luonnontilaisia amerikanmustapoppelimetsiköitä.


title: Eve (laulaja)

text: Eve, syntymänimeltään Eve Jihan Jeffers, (s. 10. marraskuuta 1978 Philadelphia, Pennsylvania) on yhdysvaltalainen raplaulaja ja näyttelijä. Eve otti käyttöönsä nimen "Gangsta" lukiossa, jossa kuului EDGP-nimiseen yhtyeeseen.


title: Eve (laulaja)

text: Työskenneltyään jonkin aikaa stripparina Eve palasi hip hop -musiikin pariin raptähti Ma$en kannustamana. Eve levytti kappaleen "Eve the Destruction", joka ilmestyi "Bulworth"-elokuvan soundtrackillä vuonna 1998. Levy-yhtiö Aftermath Records oli kuitenkin taloudellisissa vaikeuksissa, ja Eve jäi ilman sopimusta omasta albumista. Eve kuitenkin duetoi raplaulaja DMX:n kanssa remix-kappaleella "Ruff Ryders Anthem", joka nousi suosituksi. Even ensimmäinen single omalta sooloalbumilta, "What Ya Want", nousi välittömästi hitiksi, ja esikoisalbumi "Let There Be Eve... Ruff Ryders First Lady" ilmestyi 1999 debytoiden upeasti Billboardin albumilistan ykkössijalla.


title: Eve (laulaja)

text: Seuraava albumi, vuoden 2001 "Scorpion", sai hyvät arvostelut, ja sitä myytiin noin 1,5 miljoonaa kappaletta maailmanlaajuisesti. Ensimmäinen single "Who's That Girl?" korosti Even uraa raplaulajana, ja Gwen Stefanin kanssa duetoitu "Let Me Blow Your Mind" nousi suureksi hitiksi yltäen Billboard-listan sijalle 2. Kappale voitti Grammy-palkinnon parhaasta rap-duetosta.


title: Eve (laulaja)

text: Even kolmas albumi, "Eve-Olution", ilmestyi kesällä 2002, ja sen paras sijoitus Billboard listalla oli kuudes. "Gangsta Lovin´", albumin ensimmäinen single ja duetto Alicia Keysin kanssa menestyi hyvin.


title: Eve (laulaja)

text: Vuonna 2004 Eve vieraili Gwen Stefanin hitillä "Rich Girl", josta tuli menestys ympäri maailmaa. Billboard Hot 100 -listalla sen paras sijoitus oli seitsemäs. Samana vuonna hän ja Amerie levyttivät yhteisen duettonsa "1 Thing", josta tuli myös menestys.


title: Eve (laulaja)

text: Tällä hetkellä Eve valmistelee neljättä sooloalbumiaan Lip Lock. Sen tuottavat Dr. Dre, Swizz Beatz ja Scott Storch, ja sillä on kerrottu vierailevan ainakin Shakiran ja Adam Levinen.


title: Eve (laulaja)

text: Eve on esiintynyt elokuvassa "XXX" Vin Dieselin kanssa ja elokuvissa "Barbershop" ja "Barbershop 2" Ice Cuben kanssa. Muita roolisuorituksia ovat olleet Queen Latifahin kanssa näytelty "The Cookout" -elokuva ja "The Woodsman" -elokuva Kevin Baconin kanssa.


title: Eve (laulaja)

text: Vuodesta 2003 vuoteen 2006 Eve esiintyi TV-sitcomissa "Eve". Sarjaa nähtiin UPN-kanavalla.


title: Eve (laulaja)

text: Eve on yhdistetty useasti Teodorín Nguema Obiangiin, joka on Päiväntasaajan Guinean diktaattorin perijä. Vuonna 2003 alastonkuva Evestä ja toisesta naisesta vuoti internetiin, mutta Eve selitti sen liittyvän entiseen työhönsä stripparina. Vuonna 2005 Even vanhempi seksivideo levisi internetissä, ja laulaja turvautui lakiin yrittäessään saada sen pois internetistä.Albumilta "Ruff Ryders First Lady":Albumilta "Scorpion":Albumilta "Eve-Olution":Albumilta "Here I Am":


title: ATR

text: ATR (, ) on italialais-ranskalainen syöttöliikennelentokoneita valmistava yhteenliittymä.


title: ATR

text: Ranskalainen Aérospatiale (nykyisin osa EADS:ia) ja italialainen Aeritalia (nykyisin Finmeccanican tytäryhtiö Alenia Aeronautica) perustivat yhteenliittymän vuonna 1981. Sen tehtaat sijaitsevat Napolin lähellä, jossa tehdään runko ja pyrstö ja Bordeaux’ssa, jossa EADS Sogerma Services valmistaa siivet sekä Toulousessa, missä tapahtuu kokoonpano. Joitakin osia rungosta valmistetaan Xianissa, Kiinan kansantasavallassa.


title: ATR

text: ATR on Euroopan alueellisten lentoyhtiöiden liiton jäsen ja edustettuna tämän johtokunnassa.


title: ATR

text: ATR-yhteenliittymä on suunnitellut ja valmistaa kahta suosittua syöttöliikennekonetta, jotka ovat ATR 42 (vuodelta 1981, sertifiointi 1985) ja ATR 72 (vuodelta 1988). Molemmat ovat yläsiipisiä potkuriturbiinikoneita. Koneiden tyyppinumero kertoo matkustajakapasiteetin. ATR 72:n ensiasiakas oli suomalainen Karair. Koneita on tehty noin 600 kappaletta.


title: ATR

text: 78-paikkaisen ATR 82 -koneen suunnittelu keskeytettiin vuonna 1996.


title: Kristuksen luostari

text: Kristuksen luostari () on luostari Tomarissa, Portugalissa. Se rakennettiin alun perin 1100-luvulla. UNESCO lisäsi Kristuksen luostarin maailmanperintöluetteloon vuonna 1983.


title: Kristuksen luostari

text: Luostari rakennettiin Reconquistan eli muslimien karkotuksen muistoksi, mutta siitä kehittyi Emanuelintyyliä edustava Portugalin avautumisen symboli. 1100-luvulla Temppeliherrain ritarikunta kutsuttiin Portugaliin auttamaan Reconquistassa, ja Tomar oli heidän ensimmäinen ja tärkein linnoituksensa. Kun Temppeliherrojen ritarikunta hajotettiin 1314–1315, Portugaliin perustettiin Kristuksen veljeskunta ja Tomarin luostari siirtyi heille.